GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Ossetian Polish Portuguese Quechua (Bolivia) Romanian Samoan Sepedi Setswana Silozi Sinhala Slovak Slovenian Spanish Sranantongo Swahili Tatar Thai Tsonga Turkish Ukrainian Vietnamese\n“Nɔvinye lɔlɔ̃a Raquel,\nMeda akpe na wò ŋutɔ be enye dzideƒotsoƒe aɖe nam. Nɔnɔme nyui si nèɖena fiana kple wò nya dedziƒonamewo kpe ɖe ŋunye ŋutɔ, togbɔ be ɖewohĩ wò ŋutɔ made dzesii o hã.”—Jennifer.\nÈXƆ akpedalɛta aɖe si mènɔ mɔ kpɔm na o la kpɔa? Ne èxɔe kpɔ la, ɖikeke mele eme o be, anya na wò dzi dze eme ŋutɔ. Ne èbu eŋu kpɔ la, esɔ le dzɔdzɔme nu be míase le mía ɖokui me be amewo dea asixɔxɔ mía ŋu hekpɔa ŋudzedze ɖe mía ŋu.—Mateo 25:19-23.\nŊudzedzekpɔkpɔ ɖeɖe fia nana be ƒomedodo si le nunalaa kple nuxɔlaa siaa dome me sẽna ɖe edzi. Gakpe ɖe eŋu la, ame si ɖea ŋudzedzekpɔkpɔ fiana la le Yesu Kristo, ame si dea dzesi amewo ƒe dɔwɔwɔ nyuiwo ɣesiaɣi la, ƒe afɔɖoƒewo yome dzem.—Marko 14:3-9; Luka 21:1-4.\nNublanuitɔe la, edze abe ŋudzedzekpɔkpɔ ɖeɖe fia, egbɔgblɔ kple nu kpakple eŋɔŋlɔ siaa, nu le yiyim ene. Biblia na míenya be “le ŋkeke mamlɛawo me la,” amewo anye “ame madakpewo.” (2 Timoteo 3:1, 2) Ne míele ŋudzɔ o la, akpemadamada ƒe nɔnɔme si bɔ egbea la ate ŋu atsi ŋudzedzekpɔkpɔ alo akpedada ƒe nɔnɔme ɖe sia ɖe si míadi be míaɖe afia la nu.\nNu ŋutɔŋutɔ kawoe dzilawo ate ŋu awɔ atsɔ afia wo viwo ale si woaɖe ŋudzedzekpɔkpɔ afia? Ame kawoe wòle be míada akpe na? Eye nu ka tae wòle be míanɔ ŋudzedzekpɔkpɔ ɖem fia, togbɔ be ame siwo dome míele la nye ame madakpewo hã?\nDzilawo wɔa dɔ sesĩe hafi tea ŋu kpɔa wo viwo ƒe nuhiahiãwo gbɔ. Gake ɣeaɖewoɣi la, dzilawo ase le wo ɖokuiwo me be yewo viwo mekpɔa ŋudzedze ɖe yewoƒe agbagbadzedzewo ŋu o. Nu kae dzilawo ate ŋu awɔ tso nɔnɔme sia ŋu? Nu vevi etɔ̃ aɖewo hiã.\n(1) Kpɔɖeŋuɖoɖo. Abe ale si wòle le vihehe ƒe akpa gãtɔ gome ene la, kpɔɖeŋu nyui ɖoɖo nye nufiamɔnu nyui aɖe. Biblia gblɔ ku ɖe vidada dɔ sesẽ wɔla aɖe si nɔ blema Israel ŋu be: “Viaŋutsuwo tsona heyranɛ.” Afi kae viawo srɔ̃ ŋudzedzekpɔkpɔ ɖeɖe fia sia tsoe? Mawunyakpukpuia ƒe akpa susɔea na míekpɔ nya sia ƒe ŋuɖoɖo. Egblɔ be: “Srɔ̃a kafunɛ.” (Lododowo 31:28) Dzila siwo ɖea ŋudzedzekpɔkpɔ fiaa wo nɔewo ɖenɛ fiaa wo viwo be ŋudzedzekpɔkpɔ ɖeɖe fia naa dzi dzɔa ame si woɖee fia la, enaa ƒomekadodo me sẽna ɖe edzi, eye wònye tsitsi ƒe dzesi hã.\nVifofo aɖe si ŋkɔe nye Stephen gblɔ be: “Medzea agbagba ɖoa kpɔɖeŋu ɖi na vinyewo to ale si medaa akpe na srɔ̃nye ɖe fiẽnuɖuɖu ta la dzi.” Nu kae do tso esia me? Stephen gblɔ be: “Vinyenyɔnu eveawo kpɔ esia dze sii, eye wòkpe ɖe wo ŋu be wokpɔ ale si wòhiã be woaɖe ŋudzedzekpɔkpɔ afiae la dze sii.” Ne srɔ̃tɔe nènye la, ɖe nèdaa akpe na wò kpeɖeŋutɔa edziedzi ɖe aƒemedɔ siwo amewo mebuna ɖe naneke me o la ta? Ðe nèdaa akpe na viwòwo, nenye be nu siwo wòle be woawɔ la koe wowɔ gɔ̃ hã?\n(2) Hehenana. Didi be woanye akpedalawo le abe seƒoƒowo ene. Ehiã be woade tsi wo ahalé be na wo bene woawɔ nyuie. Aleke dzilawo ate ŋu akpe ɖe wo viwo ŋu be woatu ŋudzedzekpɔkpɔ ɖo ahaɖee afiae? Fia nyanu Salomo te gbe ɖe nu vevi siawo dometɔ ɖeka dzi esime wògblɔ be: “Ame dzɔdzɔe ƒe dzi bua tame, ne wòaɖo nya ŋu.”—Lododowo 15:28.\nDzilawo, ɖe manyo be miana hehe mia viwo be woade ŋugble tso agbagba si gbegbe amewo dzena kple dɔmenyonyo ƒe gbɔgbɔ si ʋãa wo hafi wonaa nu wo la ŋu oa? Ŋugbledede sia tɔgbi ana woƒe ŋudzedzekpɔkpɔ ɖe nu ŋu natsi ɖe edzi abe ale si anyigba nyui naa seƒoƒo tsinɛ ene. Maria si si vi etɔ̃ le gblɔ be: “Ebia ɣeyiɣi be nàde ŋugble kple viwòwo, eye nàna woakpɔ nu si ʋãa ame aɖe wònaa nu wo—amea bu wo ŋu, eye wòdi be yeaɖe ale si gbegbe yetsɔa ɖe le eme na woe la afia. Gake mesusui be esia wɔwɔ menye ɣeyiɣi gbegblẽ kura o.” Dzeɖoɖo sia tɔgbi ate ŋu akpe ɖe ɖeviwo ŋu woasrɔ̃ nya si wòle be woagblɔ atsɔ aɖe ŋudzedzekpɔkpɔ afia kple nu si tae wòle be woagblɔe ɖo.\nDzila nyanuwo kpena ɖe wo viwo ŋu wokpɔnɛ be mele be woasusui be ɖe yewodze na nu nyui siwo katã wonaa yewo la, eye le esia ta ele be woatsɔ wo ana yewo kokoko o. * Nuxlɔ̃ame si dze le Lododowo 29:21 si ku ɖe nuwɔwɔ ɖe subɔviwo ŋu, si gblɔ be, “ne ame aɖe wɔ vinugbee na eƒe kluvi tso ɖevime la, ava [zu akpemadala] emegbe” la, sɔ na ɖeviwo hã ŋutɔ.\nAleke woate ŋu akpe ɖe ɖevi suewo ŋu be woaɖe ŋudzedzekpɔkpɔ afia? Linda, vidada aɖe si si vi etɔ̃ le, gblɔ be: “Mía kple srɔ̃nye míedea dzi ƒo na mía viwo be woakpe asi ɖe akpedalɛta siwo míeŋlɔna la ŋɔŋlɔ ŋu. Míebiana tso wo si be woata nane ɖe edzi alo woaŋlɔ woƒe ŋkɔwo ɖe ete.” Enye nyateƒe be woƒe nutata alo asinuŋɔŋlɔ manya kpɔ tututu o, gake wosrɔ̃a nu vevi aɖe si womaŋlɔ be akpɔ o tso esia wɔwɔ me.\n(3) Kutrikuku. Wodzi mía dometɔ ɖe sia ɖe kple ɖokuitɔdidi ƒe nɔnɔme aɖe, eye nɔnɔme ma ate ŋu awɔe be míado kpo akpedada. (1 Mose 8:21; Mateo 15:19) Ke hã, Biblia xlɔ̃ nu Mawu subɔlawo be: “Ele be woawɔ mi yeyee le ŋusẽ si ʋãa miaƒe tamesusu la me, eye miado amenyenye yeye, si wowɔ le Mawu ƒe lɔlɔ̃nu nu.”—Efesotɔwo 4:23, 24.\nDzila siwo si nuteƒekpɔkpɔ su nyae be mele bɔbɔe kura be woakpe ɖe ɖeviwo ŋu woado “amenyenye yeye” la o. Stephen si ŋu míeƒo nu tsoe va yi la gblɔ be, “Edze abe mía vinyɔnuawo fiafia be woada akpe le wo ɖokuiwo si, si mahiã be míagblɔe na wo hafi o la, xɔ ɣeyiɣi didi aɖe ene.” Gake Stephen kple srɔ̃a mena ta o. Stephen gblɔ yi edzi be: “Le kutrikuku geɖe megbe la, mía vinyɔnuawo srɔ̃ ale si woada akpe. Fifia ale si wodaa akpe na amewo la nyea dzidzɔ na mí.”\nKe Xɔlɔ̃wo Kple Aƒelikawo Ya Ðe?\nNe míedo kpo akpedada na amewo la, ate ŋu anye be menye ŋudzedzemakpɔmakpɔ ɖe nu ŋu ye o, ke boŋ nuŋlɔbe koe. Ðe wòle vevie nenema gbegbe be ne míekpɔ ŋudzedze ɖe nane ŋu la, míada akpe ɖe eta kokokoa? Hafi míaɖo nya ma ŋu la, bu nudzɔdzɔ aɖe si ku ɖe Yesu kple kpodɔléla aɖewo ŋu la ŋu kpɔ.\nEsime Yesu nɔ mɔ zɔm yina Yerusalem la, edo go ŋutsu kpodɔléla ewo aɖewo. Biblia gblɔ be: “Wokɔ gbe dzi gblɔ be: ‘Yesu, Nufiala, kpɔ nublanui na mí!’ Eye esi wòkpɔ wo ɖaa la, egblɔ na wo be: ‘Miyi ɖatsɔ mia ɖokui fia nunɔlawo.’ Eye esi woyina la, wo ŋuti kɔ. Esi wo dometɔ ɖeka kpɔ be yeƒe dɔa vɔ na ye la, etrɔ henɔ Mawu dom ɖe dzi lelele. Eye wòva tsyɔ mo anyi ɖe Yesu ƒe afɔ nu henɔ akpe dam nɛ; gawu la, Samariatɔe wònye.”—Luka 17:11-16.\nÐe Yesu ŋe aɖaba ƒu ame susɔeawo ƒe akpemadamada dzia? Nuŋlɔɖia yi edzi be: “Yesu ɖo eŋu gblɔ be: ‘Menye wo ame ewo ŋutie kɔ oa? Ke ame asieke mamlɛawo ya ɖe? Ðe womekpɔ ame aɖeke si trɔ be yeatsɔ ŋutikɔkɔe ana Mawu o, negbe dukɔ bubu me tɔ sia koa?’”—Luka 17:17, 18.\nMenye ame vɔ̃ɖiwoe kpodɔléla asieke mamlɛawo nye o. Do ŋgɔ la, woɖee fia le gaglãgbe be yewoxɔ Yesu dzi se, eye wolɔ̃ faa wɔ ɖe mɔfiame si wòna wo be woayi Yerusalem aɖatsɔ wo ɖokuiwo afia nunɔlawo la dzi. Gake togbɔ be ɖikeke mele eme o be wokpɔ ŋudzedze deto ɖe dɔmenyo si Yesu wɔ na wo la ŋu hã la, womete ŋu ɖee gblɔ nɛ o. Woƒe nuwɔna te ɖe Kristo dzi. Ke míawo ya ɖe? Ne ame aɖe wɔ nu ɖe mía ŋu nyuie la, ɖe míedaa akpe nɛ enumake, eye ne esɔ la, míeŋlɔa akpedalɛta nɛ tsɔ ɖea míaƒe ŋudzedzekpɔkpɔ fiana?\nBiblia gblɔ be lɔlɔ̃ “mewɔa nu si mesɔ o, media ye ŋutɔ tɔ o.” (1 Korintotɔwo 13:5) Eya ta menye nɔnɔme nyui ɖeɖe fia koe ŋudzedzekpɔkpɔ si tso dzi me la ɖeɖe fia nye o, ke boŋ enye lɔlɔ̃ ɖeɖe fia hã. Abe ale si nudzɔdzɔ si ku ɖe kpodɔlélaawo ŋu ɖee fia mí ene la, ele be ame siwo dina be yewoƒe nu nadze Kristo ŋu la naɖe ŋudzedzekpɔkpɔ kple lɔlɔ̃ afia amewo katã, metsɔ le dukɔ si me tɔwo wonye, ameƒomevi siwo wonye, alo subɔsubɔha si me wole me o.\nBia ɖokuiwò be, ‘Ɣekaɣie nye zi mamlɛtɔ si meda akpe na aƒelika, dɔwɔhati, sukuhati, kɔdzidɔwɔla, fiasetɔ, alo ame bubu aɖe si na kpekpeɖeŋu aɖem la?’ Ðe manyo be nàwɔ ŋkeke ɖeka alo ŋkeke eve ƒe nuŋlɔɖi eye nàde dzesi zi neni si nèda akpe na amewo alo ŋlɔ akpedalɛta na wo oa? Nuŋlɔɖi sia tɔgbi wɔwɔ akpe ɖe ŋuwò be nàde dzesi afi siwo nàte ŋu awɔ ŋgɔyiyi le le ŋudzedzekpɔkpɔ ɖeɖe fia gome.\nNyateƒeae nye be ame si dze míada akpe na wue nye Yehowa Mawu. Eyae nye “nunana nyui ɖe sia ɖe kple nunana blibo ɖe sia ɖe” Nala. (Yakobo 1:17) Ɣekaɣie nye zi mamlɛtɔ si nèda akpe na Mawu tso dzi me ɖe nane koŋ si wòwɔ na wò la ta?—1 Tesalonikatɔwo 5:17, 18.\nÐe Ŋudzedzekpɔkpɔ Fia Togbɔ Be Ame Bubuwo Mewɔnɛ O Hã\nÐewohĩ ame bubuwo mada akpe na mí ne míewɔ nyui na wo o. Ekema nu ka tae wòle be míawo ya míada akpe togbɔ be ame bubuwo mewɔnɛ o hã? Bu susu siwo tae la dometɔ ɖeka ko ŋu kpɔ.\nNe míewɔa nyui na ame siwo meɖea ŋudzedzekpɔkpɔ aɖeke fiana o la, ke míele mía Wɔla dɔmenyotɔ, Yehowa Mawu, srɔ̃m. Togbɔ be ame geɖe meɖea ŋudzedzekpɔkpɔ fiana ɖe lɔlɔ̃ si Yehowa ɖena fiaa wo la ŋu o hã la, Mawu medzudzɔ nyuiwɔwɔ na wo o. (Romatɔwo 5:8; 1 Yohanes 4:9, 10) “Enana eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo.” Ne míedzea agbagba ɖea ŋudzedzekpɔkpɔ fiana togbɔ be xexe madakpe mee míele hã la, míaɖee afia be míenye mía “Fofo si le dziƒowo la ƒe viwo.”—Mateo 5:45.\n^ mm. 14 Dzila geɖewo xlẽa agbalẽ si nye Srɔ̃ Nu tso Nufiala Gã la Gbɔ, si Yehowa Ðasefowo ta la, na wo viwo hedzroa eme kpli wo. Eƒe ta 18 lia ƒe tanyae nye: “Èɖoa Ŋku Edzi Daa Akpea?”\n[Nya si ɖe dzesi si le axa 15]\nWɔ ŋkeke ɖeka alo ŋkeke eve ƒe nuŋlɔɖi eye nàde dzesi zi neni si nèda akpe na amewo\nÐo kpɔɖeŋu ɖi na viwòwo le ŋudzedzekpɔkpɔ ɖeɖe fia gome\nWoate ŋu ana hehe ɖevi suewo gɔ̃ hã be woaɖe ŋudzedzekpɔkpɔ afia\nNe srɔ̃ŋutsu kple srɔ̃a ɖoe be yewoade dzesi yewo nɔewo ƒe nɔnɔme nyuiwo la, wo dome va vivina wu. Nu kae akpe ɖe ŋuwò be nànye ame si kpɔa ŋudzedze ɖe nu ŋu?\nƉoe Ɖe Amewo Ɖoe Ɖe Amewo Nu Ka Tae Nàɖe Ŋudzedzekpɔkpɔ Afia?\nw08 8/1 axa 13-15\nƉoe Ɖe Amewo Ɖoe Ɖe Amewo GBETAKPƆXƆ August 2008


Ðe Mawu Ðoa To Gbedodoɖawo Katã? | Biblia Me Biabiawo Ƒe Ŋuɖoɖowo\nGBE BUBU Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Dangme Danish Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Haitian Creole Hiligaynon Hungarian Igbo Iloko Indonesian Italian Japanese Kazakh Kikuyu Kinyarwanda Kirghiz Kirundi Korean Kwangali Lingala Lithuanian Luo Malagasy Myanmar Ngabere Norwegian Nzema Papiamento (Curaçao) Persian Polish Portuguese Punjabi Quechua (Bolivia) Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Telugu Thai Tigrinya Tsonga Turkish Twi Ukrainian Uruund Vietnamese Wayuunaiki Xhosa Yoruba Zulu\nÐe Mawu ɖoa to gbedodoɖawo katã?\nMawu ɖoa to dukɔ ɖe sia ɖe me tɔwo ƒe gbedodoɖa. (Psalmo 145:18, 19) Eƒe Nya, Biblia la, de dzi ƒo na mí be míagblɔ nya sia nya si le mía si la nɛ. (Filipitɔwo 4:6, 7) Ke hã, Mawu mekpɔa ŋudzedze ɖe gbedodoɖa aɖewo ŋu o. Le kpɔɖeŋu me, gbedodoɖa siwo wolé ɖe susu me hegbugbɔ nɔa gbɔgblɔm atraɖii la medzea Mawu ŋu o.—Xlẽ Mateo 6:7.\nGakpe ɖe eŋu la, Yehowa mekpɔa ŋudzedze ɖe ame siwo ɖonɛ koŋ dana le eƒe sewo dzi la ƒe gbedodoɖawo ŋu o. (Lododowo 28:9) Le kpɔɖeŋu me, le Biblia ŋlɔɣiwo la, Mawu gbe toɖoɖo Israel vi siwo ɖi ʋufɔ la ƒe gbedodoɖawo. Eya ta eme kɔ ƒãa be hafi Mawu naɖo to míaƒe gbedodoɖawo la, ele be míaɖo nudidi aɖewo gbɔ.—Xlẽ Yesaya 1:15.\nNu kae míawɔ be Mawu naɖo to mí?\nNe xɔse mele mía si o la Yehowa mase míaƒe gbedodoɖawo o. (Yakobo 1:5, 6) Ele be míaka ɖe edzi be eli eye wòtsɔa ɖe le eme na mí. Míate ŋu ado ŋusẽ míaƒe xɔse ne míesrɔ̃a Biblia, elabena kpeɖodziwo kple nyateƒenya siwo le Mawu ƒe Nya la mee nana xɔse vavã sua ame si.—Xlẽ Hebritɔwo 11:1, 6.\nEle be míado gbe ɖa tso dzi me le ɖokuibɔbɔ me. Yesu si nye Mawu ƒe Vi kura gɔ̃ hã bɔbɔ eɖokui esime wòdo gbe ɖa. (Luka 22:41, 42) Eya ta le esi míanɔ gbe ɖem na Mawu ne míele gbe dom ɖa nɛ teƒe la, ele be míadze agbagba anya eƒe nudidiwo to Biblia la xexlẽ me. Ekema míate ŋu ado gbe ɖa wòawɔ ɖeka kple eƒe lɔlɔ̃nu.—Xlẽe 1 Yohanes 5:14.\nGbedodoɖa Dzixɔsewo Kple Subɔsubɔ\nGbedodoɖa—Ale Si Wòaɖe Vi Na Wò\nNu Ka Tae Mawu Meɖoa To Gbedodoɖa Aɖewo O?


2 Mose 28 | Biblia Le Internet Dzi | Xexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25 26 27 28 29 30 31 32 33 34 35 36 37 38 39 40\n2 Mose 28:1-43\nNunɔlawo ƒe awuwo (1-5)\nKɔmewu la (6-14)\nAkɔtaɖonu la (15-30)\nUrim kple Tumim (30)\nAwu ʋlaya si ŋu abɔ mele o (31-35)\nTablanu si ŋu sikaga falɛ le (36-39)\nNunɔlawo ƒe awu bubuwo (40-43)\n28 “Azɔ ɖe nɔviwò Aron+ kple viaŋutsu siwo nye Nadab, Abihu,+ Eleazar kple Itamar+ tso Israel-viwo dome, ne woazu nunɔlawo asubɔm.+ 2 Eye nàtɔ awu kɔkɔewo na nɔviwò Aron, ne wòanye bubu kple atsyɔ̃ nɛ.+ 3 Ƒo nu kple aɖaŋudɔwɔla bibi* siwo katã ƒe dzi me mede nunya ƒe gbɔgbɔe+ la be woatɔ Aron ƒe awuwo, ne woakɔ eŋu wòazu nunɔla asubɔm. 4 “Nu siwo woatɔ lae nye esi: akɔtaɖonu,+ kɔmewu,+ awu ʋlaya si ŋu abɔ mele o,+ awu ʋlaya si me wolɔ̃ atsyã siwo le dzogoe ene me ɖo, tablanu+ kple alidziblanu;+ woatɔ awu kɔkɔe siawo na nɔviwò Aron kple viawo be woazu nunɔlawo asubɔm. 5 Aɖaŋudɔwɔlaawo nazã sika, ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi atsɔ alɔ̃ woe. 6 “Aɖaŋuvɔlɔ̃la natsɔ sika, ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi dada alɔ̃ kɔmewu la.+ 7 Woatɔ abɔtaɖonu ɖe kɔmewu la ƒe abɔta eveawo dzi atsɔ akpe wo ɖekae. 8 Eye woatsɔ nu mawo ke, siwo nye sika, ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi dada alɔ̃ alidziblanu+ si anɔ kɔmewu la dzi. 9 “Eye nàtsɔ oniks-kpe+ eve, nàɖe Israel viŋutsuwo ƒe ŋkɔwo ɖe wo dzi;+ 10 ŋkɔ ade nanɔ kpe ɖeka dzi, eye ŋkɔ ade mamlɛawo nanɔ kpe evelia dzi le ɖoɖo si nu wodzi wo ɖo la nu. 11 Na kpe xɔasi ŋudɔwɔla naɖe Israel viŋutsuwo ŋkɔwo ɖe kpe eveawo dzi abe ale si woɖea nu ɖe nutrenu dzi ene.+ Nàtsɔ sika aɖo to na wo. 12 Eye nàtsɔ kpe eveawo aɖo kɔmewu la ƒe abɔtaɖonuawo dzi wòanye ŋkuɖodzikpewo na Israel-viwo,+ ale be woƒe ŋkɔwo nanɔ Aron ŋu le Yehowa ŋkume le eƒe abɔtaɖonu eveawo dzi be wòanye ŋkuɖodzinu. 13 Eyome nàtsɔ sika aɖo to na wo, 14 eye nàtsɔ sika nyuitɔ awɔ kɔsɔkɔsɔ eve, nàgbi wo abe ka ene,+ eye nàku kɔsɔkɔsɔawo ɖe to si woɖo nɛ la ŋu.+ 15 “Na aɖaŋuvɔlɔ̃la nalɔ̃ ʋɔnudrɔ̃kɔtaɖonu+ la. Woatsɔ nu siwo wotsɔ lɔ̃ kɔmewu la ke alɔ̃e, siwo nye sika, ka blɔtɔ, alẽfuka si wode ama aɖabɛ dzĩtɔe, ka dzĩ kple ɖeti ɣi biɖibiɖi dada.+ 16 Woawɔe ale be ne woŋe eme ɖe eve la, wòanɔ dzogoe ene me, wòadidi asi ɖeka,* eye wòakeke asi ɖeka. 17 Nàtsɔ kpe xɔasiwo aɖo eŋu, eye kpeawo nanɔ agbaka ene me. Agbaka gbãtɔ nanye rubi, topaz kple emerald. 18 Agbaka evelia nanye nofek, safir kple yaspis. 19 Agbaka etɔ̃lia nanye lesem,* agat* kple ametist. 20 Eye agbaka enelia nanye krisolit, oniks kple yasifi. Woatsɔ sika aɖo to na wo. 21 Kpeawo nanɔ wuieve ɖe Israel viŋutsu wuieveawo ƒe ŋkɔwo nu. Woaɖe ŋkɔawo ɖe kpeawo dzi ɖekaɖeka, ŋkɔ ɖe sia ɖe le tsitre ɖi na to wuieveawo dometɔ ɖeka. 22 “Eye nàtsɔ sika nyuitɔ agbi ka wòanɔ abe kɔsɔkɔsɔ ene ɖe akɔtaɖonu la ŋu.+ 23 Tsɔ sika wɔ asigɛ eve na akɔtaɖonu la, eye nàtsɔ asigɛ eveawo ade akɔtaɖonu la ƒe dzogoe eve dzi. 24 Emegbe nàtsɔ sikaka eveawo ade asigɛ eveawo me le akɔtaɖonu la ƒe dzogoeawo dzi. 25 Tsɔ ka eveawo ƒe nugbɔ de asigɛ eveawo me, eye nàtsɔ wo aku kɔmewu la ƒe abɔtaɖonuawo le eƒe ŋgɔ. 26 Eye nàtsɔ sika awɔ asigɛ eve bubu atsɔ ade akɔtaɖonu la ƒe dzogoe eve mamlɛawo le eƒe akpa si le kɔmewua dzi, le eme gome.+ 27 Eye nàgatsɔ sika awɔ asigɛ eve ade kɔmewu la ŋgɔ le eƒe abɔtaɖonu eveawo ƒe anyime le ekpeƒe, wòanɔ alidziblanu la tame tututu le teƒe si wotɔe ɖe kɔmewu+ la dzi le. 28 Woagbi ka blɔtɔ atsɔ ato akɔtaɖonu la ƒe asigɛawo me atsi ɖe kɔmewu la ƒe asigɛawo ŋu. Esia alé akɔtaɖonu la ɖe kɔmewu la dzi le alidziblanu la tame, ale be maganɔ ʋaʋãm o. 29 “Israel viŋutsuwo ƒe ŋkɔwo nanɔ Aron ŋu le ʋɔnudrɔ̃kɔtaɖonu la dzi le eƒe dzi gbɔ ne eva Kɔkɔeƒe la, be wòanye ŋkuɖodzi le Yehowa ŋkume ɖaa. 30 Eye nàtsɔ Urim kple Tumim*+ la ade ʋɔnudrɔ̃kɔtaɖonu la me, ne woanɔ Aron ƒe dzi gbɔ ne eva Yehowa ŋkume, eye Israel-viwo ƒe ʋɔnudɔdrɔ̃wo nanɔ Aron ŋu le eƒe dzi gbɔ le Yehowa ŋkume ɖaa. 31 “Emegbe na woatsɔ ka blɔtɔ ɖeɖe alɔ̃ awu ʋlaya si ŋu abɔ mele o.+ 32 Woalɔ̃e ahaɖe kɔme nɛ ɖe etitina. Avɔlɔ̃la naƒo to na kɔmea va kpe. Nenɔ abe gawu ƒe kɔme ene, be wòagavuvu o. 33 Eye nàtsɔ ka blɔtɔ, alẽfuka si wode ama aɖabɛ dzĩtɔe, kple ka dzĩ alɔ̃ yevuboɖawo ɖe ete, eye woatsɔ sika awɔ nyawowoewo ɖe wo domee godoo va kpe. 34 Sikanyawowoe ɖeka yevuboɖa ɖeka, sikanyawowoe ɖeka yevuboɖa ɖeka, le awu ʋlaya si ŋu abɔ mele o la toga le ete godoo va kpe. 35 Aron nado awua ne ele subɔsubɔm, ale be ne eva kɔkɔeƒe la le Yehowa ŋkume alo wòdo go la, wòanɔ ɖiɖim le eŋu woase, be wòagaku o.+ 36 “Tsɔ sika nyuitɔ wɔ ga falɛ keklẽ aɖe eye nàna ŋkɔɖelawo naɖe nuŋɔŋlɔ ɖe edzi be: ‘Kɔkɔenyenye nye Yehowa tɔ.’+ 37 Eye nàgbi ka blɔtɔ atsɔ alée ɖe tablanu+ la dzi, ne wòanɔ tablanu la ŋgɔ. 38 Eye wòanɔ Aron ƒe ŋgonu, ale be ne Israel-viwo mewɔ nu kɔkɔewo ŋu dɔ nyuie o, eye wowɔ vodada le woƒe nunana kɔkɔe+ siwo wotsɔ vɛ na Mawu gome la, Aron naxɔ woƒe vodadawo ɖe akɔ. Nenɔ eƒe ŋgonu ɣesiaɣi, be wòana Yehowa nakpɔ ŋudzedze ɖe wo ŋu. 39 “Azɔ hã, nàlɔ̃ aklala biɖibiɖi wu ʋlaya si me atsyã siwo le dzogoe ene me la le, eye nàtsɔ ɖeti ɣi biɖibiɖi alɔ̃ tablanu kple alidziblanu.+ 40 “Eyome nàlɔ̃ awu ʋlayawo, alidziblanuwo kple tablavɔwo na Aron viŋutsuwo,+ ne wòanye bubu kple atsyɔ̃+ na wo. 41 Eye nàdo awuawo na nɔviwò Aron kple viaŋutsuwo eye nàsi ami na wo,+ aɖo wo nunɔlawoe*+ ahakɔ wo ŋu ne woasubɔm. 42 Tsɔ aklala tɔ atakpuiwo* na wo, be woatsɔ atsyɔ woƒe ama.+ Wòadidi tso woƒe alime va ɖo woƒe ata. 43 Aron kple viaŋutsuwo nadoe ne woyina takpegbadɔ la me alo ne woate ɖe vɔsamlekpui la ŋu be woasubɔ le kɔkɔeƒe la, ale be wòaganye vodada na wo ne woaku o. Se wònye na eya kple emegbeviwo tegbee.\n^ Egɔmeɖeɖe tẽe, “ame siwo si dzi nyanu le.”\n^ Anɔ sentimeta 22.2. Kpɔ Megbenyawo B14.\n^ Womenya kpe si tututu wònye o; ate ŋu anye amber, hiakint, opal alo tormalin.\n^ Alo, “sevo.”\n^ Egɔmeɖeɖe tẽe, “nàde ŋusẽ wo si.”\n^ Alo, “agbotɛ si woado ɖe awu te.”\n2 Mose 28


1 Yohanes 5 | Biblia Le Internet Dzi | Xexe Yeye Gɔmeɖeɖe (1984)\n1 Yohanes 5:1-21\n5 Ame sia ame si xɔna sena be Yesue nye Kristo la, Mawu mee wodzii tso, eye ame sia ame si lɔ̃a ame si na wodzi ame ma la, elɔ̃a ame si wodzi tso ame ma me. 2 Esia me míedzea sii le be míele Mawu ƒe viwo lɔ̃m, ne míele Mawu lɔ̃m hele eƒe seawo dzi wɔm. 3 Elabena nu si lɔlɔ̃ na Mawu fiae nye esi: be míawɔ eƒe seawo dzi; eye eƒe seawo menye agba o, 4 elabena nu sia nu si wodzi tso Mawu me la ɖua xexea dzi. Eye aʋadziɖuɖu si ɖua xexea dzi lae nye esi: míaƒe xɔse. 5 Ame kae nye ame si ɖua xexea dzi, ne menye ame si xɔe se be Yesue nye Mawu ƒe Vi la oa? 6 Eyae nye ame si va to tsi kple ʋu me, si nye Yesu Kristo; menye kple tsi ɖeɖe ko o, ke boŋ kple tsi kpakple ʋu. Eye gbɔgbɔ lae le ɖase ɖim, elabena gbɔgbɔ lae nye nyateƒe la. 7 Elabena ɖaseɖila etɔ̃e li, 8 gbɔgbɔ la, tsi la, kple ʋu la, eye nu etɔ̃ siawo le nusɔsɔe me. 9 Ne míexɔa amegbetɔwo ƒe ɖaseɖiɖi la, Mawu ƒe ɖaseɖiɖi la lolo wu, elabena esiae nye Mawu ƒe ɖaseɖiɖi, be eɖi ɖase tso Via ŋu. 10 Ame si xɔa Mawu ƒe Vi la dzi sena la kpɔ ɖaseɖiɖi na eɖokui. Ame si mexɔa Mawu dzi sena o la donɛ aʋatsokalae, elabena mexɔ ɖaseɖiɖi si Mawu, ame si nye ɖaseɖila la, na tso Via ŋu la dzi se o. 11 Eye ɖaseɖiɖi si wona lae nye esi: be Mawu na agbe mavɔ mí, eye agbe sia le Via me. 12 Ame si si Vi la le la, agbe sia le esi; ame si si Mawu ƒe Vi la mele o la, agbe sia mele esi o. 13 Mele nu siawo ŋlɔm na mi bene mianyae be agbe mavɔ le mia si, mi ame siwo xɔa Mawu ƒe Vi la ƒe ŋkɔa dzi sena. 14 Eye kakaɖedzi si le mía si ku ɖe eŋu lae nye esi: be nu sia nu si míabia wòawɔ ɖeka kple eƒe lɔlɔ̃nu la, aɖo to mí. 15 Azɔ hã, ne míenya be eɖoa to mí le nu sia nu si biam míele me la, ekema míenya be míakpɔ nu siwo míebiae la, elabena esie míebia wo le. 16 Ne ame aɖe kpɔ nɔvia wòle nu vɔ̃ aɖe si mekplɔa ame yia ku me o wɔm la, ado gbe ɖa, eye wòana agbee, ɛ̃, ana agbe ame siwo mele nu vɔ̃ si kplɔa ame yia ku me o wɔm la. Nu vɔ̃ aɖe li si kplɔa ame yia ku me. Nyemegblɔ nɛ be wòaɖe kuku ɖe nu vɔ̃ ma ya ta o. 17 Madzɔmadzɔnyenye ɖe sia ɖe nye nu vɔ̃; ke hã, nu vɔ̃ aɖe li, si mekplɔa ame yia ku me o. 18 Míenyae be ame sia ame si wodzi tso Mawu me la meyia edzi nɔa nu vɔ̃ wɔm o, gake Ame si wodzi tso Mawu me la léa ŋku ɖe eŋu, eye vɔ̃ɖitɔ la ƒe asi mekpea eyama dzi o. 19 Míenyae be Mawu me míetso, gake xexe blibo la katã le vɔ̃ɖitɔ la ƒe ŋusẽ te. 20 Gake míenyae be Mawu ƒe Vi la va, eye wòna míaƒe susuwo ʋu, ale be míadze si nyateƒetɔ la. Eye míele ƒomedodo me kple nyateƒetɔ la, to Via Yesu Kristo dzi. Eyae nye Mawu vavã la kple agbe mavɔ la. 21 Vinye lɔlɔ̃awo, mikpɔ mia ɖokui dzi le trɔ̃wo ŋu.


Biblica® Se aɖeke mebla Biblia zazã o Agbenya La™ Petro 2 1\n1 Nye, Simɔn Petro, Yesu Kristo ƒe dɔla kple apostolo gbɔe agbalẽ sia tso,\nNa ame siwo, to míaƒe Mawu kple Yesu Kristo ƒe dzɔdzɔenyenye me la hã xɔ xɔse si xɔ asi abe mía tɔ ene la:\n2 Amenuveve kple ŋutifafa nanye mia tɔ le agbɔsɔsɔ blibo me, to sidzedze Mawu kple Yesu míaƒe Aƒetɔ la me.\nKpeɖoɖo ame ƒe yɔyɔ kple tiatia dzi\n3 Mawu ƒe ŋusẽ tsɔ nu sia nu si míehiãna na agbe kple mawusosroɖa, to míaƒe sidzedze eya amea me, ame si yɔ mí to eya ŋutɔ ƒe ŋutikɔkɔe kple dɔmenyonyo me. 4 To esiawo me wòtsɔ eƒe nunana gã kple ŋugbedodo xɔasi na mí, ale be to wo dzi míakpɔ gome le eƒe mawunyenye me, eye míasi le gbegblẽ si ŋutilã ƒe nudzodzro vɔ̃wo he va xexea me la nu.\n5 Le susu sia ta miɖe afɔ ɖe sia ɖe be miatsɔ nyuiwɔwɔ akpe ɖe miaƒe xɔse ŋu, sidzedze nakpe ɖe dɔmenyonyo ŋu, 6 ɖokuidziɖuɖu nakpe ɖe sidzedze ŋu, vevidodo nu nakpe ɖe ɖokuidziɖuɖu ŋu, mawumegbenɔnɔ nakpe ɖe vevidodo nu ŋu; 7 dɔmenyowɔwɔ na havi nakpe ɖe mawumegbenɔnɔ ŋu, eye lɔlɔ̃ hã nakpe ɖe dɔmenyowɔwɔ ŋu. 8 Elabena ne nɔnɔme siawo dzi ɖe edzi le mia me le agbɔsɔsɔ me la, woakpe ɖe mia ŋu be miaganye ŋutetemanɔŋutɔwo kple ame matsekuwo le miaƒe sidzedze míaƒe Aƒetɔ Yesu Kristo me o. 9 Ke ne nɔnɔme mawo mele ame aɖe me o la, enye ame si mekpɔa nu dea adzɔge o, eye eƒe ŋkuwo gbã, eye wòŋlɔ be be woklɔ ye ŋu tso yeƒe tsã nu vɔ̃wo me.\n10 Eya ta nɔvinyewo, midze agbagba ɖe edzi wu tsã be miakpɔ kpeɖodzi na miaƒe yɔyɔ kple tiatia. Elabena ne miewɔ esiawo la, miada ƒu akpɔ o, 11 eye miaxɔ dzadoname tɔxɛ le míaƒe Aƒetɔ kple Ɖela, Yesu Kristo ƒe fiaɖuƒe mavɔ la me.\nMawunya ƒe nyagblɔɖi\n12 Togbɔ be mienya nu siawo, eye mieli ke ɖe nyateƒe si su mia si fifia la me hã la, manɔ ŋku ɖom wo dzi na mi ɣe sia ɣi. 13 Mesusu be zi ale si mele ŋutilã ƒe agbadɔ sia me la, enyo be manɔ ŋku ɖom nu dzi na mi, 14 elabena menya be esusɔ vie maɖe agbadɔ sia ɖi abe ale si míaƒe Aƒetɔ Yesu Kristo gblɔe nam kɔtɛe la ene. 15 Makpɔ egbɔ be meɖe afɔ ɖe sia ɖe si mate ŋui, be ne meva dzo la, miaɖo ŋku nu siawo dzi ɣe sia ɣi.\n16 Menye gli siwo wokpa kple nunya la yome míedze esi míeƒo nu na mi tso míaƒe Aƒetɔ Yesu Kristo ƒe ŋusẽ kple eƒe vava ŋuti o, ke boŋ míenye eƒe gãnyenye ƒe atsyɔ̃ si míekpɔ kple ŋku la ƒe ɖasefowo. 17 Elabena exɔ bubu kple ŋutikɔkɔe tso Mawu, Fofo la gbɔ esi gbe aɖe ɖi tso eƒe Gãnyenye ƒe Ŋutikɔkɔe me gblɔ be, “Ame siae nye Vinye si gbɔ nyemelɔ̃a nu le o, esi ŋu mekpɔa ŋudzedze le.” 18 Míawo ŋutɔ míese gbe sia esi wòɖi tso dziƒo, esi míeli kplii le to kɔkɔe la dzi.\n19 Ale míegakpɔ kpeɖodzi na Mawu ƒe nyagblɔɖilawo ƒe nyawo, eya ta anye nu dzeame ne mieɖo to wo, elabena ele abe ale si kekeli klẽna ɖe viviti me ene va se ɖe esime ŋkekea nava, eye ŋukeɣletivi la naklẽ ɖe miaƒe dziwo me. 20 Gawu la, ele be miase egɔme be nyagblɔɖi aɖeke mele mawunya me si va eme to Mawu ƒe gbeƒãɖela la ŋutɔ ƒe nyameɖeɖe me o. 21 Elabena nyagblɔɖi ƒe dzɔtsoƒe metso amegbetɔ ƒe lɔlɔ̃nu me kpɔ o, ke boŋ ame xɔa gbe tso Mawu gbɔ abe ale si Gbɔgbɔ Kɔkɔe la gblɔe ene.


Tso Tsiɖɔɖɔ Dzi Va Se Ðe Ðeɖe Tso Egipte | Biblia Me Ŋutinya\nTso Tsiɖɔɖɔ Dzi Va Se Ðe Ðeɖe Tso Egipte\nAme enyi pɛ koe tsi agbe le Tsiɖɔɖɔ la me, gake le ɣeyiɣi aɖe megbe la, wosɔ gbɔ ɖe edzi de akpe nanewo. Azɔ le Tsiɖɔɖɔ megbe ƒe 352 la, wodzi Abraham. Míenya alesi Mawu wɔ ɖe eƒe ŋugbedodo dzie, be wòna viŋutsu aɖe, si ŋkɔe nye Isak la Abraham. Emegbe la, Mawu tia Yakob tso Isak ƒe viŋutsu eveawo dome.\nƑome gã aɖe, si nye viŋutsu 12 kple nyɔnuvi aɖewo nɔ Yakob si. Yakob ƒe vi 10 lé fu wo nɔvi suetɔ Yosef, eye wotsɔe dzra ɖe kluvinyenye me le Egipte. Emegbe Yosef trɔ zu dziɖula vevi aɖe le Egipte. Esime dɔ sesẽ aɖe to la, Yosef do nɔviawo kpɔ be yeakpɔ be wotrɔ dzime hã. Mlɔeba la, Yakob ƒe ƒome bliboa katã, si nye Israel-viwo la ʋu ɖanɔ Egipte. Abraham dzidzi megbe ƒe 290 ye esia dzɔ.\nƑe 215, siwo dze eyome la, Israel-viwo nɔ Egipte. Le Yosef ƒe ku megbe la, wotrɔ zu kluviwo le afima. Emegbe wodzi Mose, eye Mawu wɔ eŋudɔ be wòaɖe Israel-viwo tso Egipte. Le yi katã me la, ƒe 857 ƒe ŋutinyae wokpe ɖo le Akpa EVELIA me.\nŊUTINYA 11 LIA\nNe èkpɔ anyieʋɔ aɖe la, nu ka dzie wòɖoa ŋkui na wò?\nŊUTINYA 12 LIA\nMawu mekpɔ ŋudzedze ɖe wo ŋu o, eye tohehe si wòna wo la le ŋusẽ kpɔm ɖe mía dzi va se ɖe egbea.\nŊUTINYA 13 LIA\nNu ka tae Abraham dzo le aƒe si me nu dze edzi nɛ le la me heyi ɖanɔ avɔgbadɔwo me le eƒe agbeŋkeke mamlɛawo me?\nŊUTINYA 14 LIA\nNu ka tae Mawu bia tso Abraham si be wòatsɔ via Isak asa vɔe?\nŊUTINYA 15 LIA\nMíate ŋu asrɔ̃ nu vevi aɖe tso nu si wòwɔ la me.\nŊUTINYA 16 LIA\nNu kae wɔe be Rebeka nye srɔ̃nyɔnu nyui? Eƒe tugbedzedze ye loo alo nu bubu aɖee?\nŊUTINYA 17 LIA\nWo fofo Isak lɔ̃ Esau ŋutɔ, gake wo dada Rebeka ya lɔ̃ Yakob wu.\nŊUTINYA 18 LIA\nLea ye Yakob ɖe gbã, togbɔ be Rahel ye lɔ̃ hã.\nŊUTINYA 19 LIA\nYakob ƒe viŋutsu 12-awo ƒe ŋkɔwoe woyɔna na Israel-to 12-awoa?\nŊUTINYA 20 LIA\nNu sia dzɔ le esi wòtia xɔlɔ̃ siwo mesɔ o ta.\nŊUTINYA 21 LIA\nSusu ka koŋ tae wo dometɔ aɖewo di be yewoawu yewo nɔvia?\nŊUTINYA 22 LIA\nMenye esi wòda se dzi tae wodee gaxɔ me ɖo o, ke boŋ esi wòwɔ nu nyui tae.\nŊUTINYA 23 LIA\nNyi adreawo kple lutsetse adreawo fia nu ɖeka.\nŊUTINYA 24 LIA\nAleke wòawɔ anya nenye be wotrɔ agbenɔnɔ tso esime wodzrae kluvii?\nŊUTINYA 25 LIA\nNu ka tae woyɔa Yakob ƒe ƒomea me tɔwo be Israel-viwo, ke menye Yakob-viwo o?\nŊUTINYA 26 LIA\nHiob ƒe nunɔamesiwo dome gblẽ, edze dɔ vevie eye viawo katã ku. Mawue nɔ to hem nɛa?\nŊUTINYA 27 LIA\nNu ka tae wòde se na eƒe amewo be woawu ŋutsuvi siwo katã woadzi na Israel-viwo?\nŊUTINYA 28 LIA\nTogbɔ be wode se be woawu ŋutsuvi siwo wodzi na Israel-viwo hã la, dadaa to mɔ aɖe dzi kpɔ eta.\nŊUTINYA 29 LIA\nEsi Mose xɔ ƒe 40 la, esusui be yesu te aɖe Israel-viwo tso kluvinyenye me, evɔ mesu te hafi o.\nŊUTINYA 30 LIA\nMawu wɔ nukunu vovovowo Mose kpɔ, eye wògblɔ na Mose be ɣeyiɣia de be wòayi aɖakplɔ Israel-viwo adzoe le Egipte.\nŊUTINYA 31 LIA\nNu ka tae Farao meɖo to Mose ale be wòaɖe asi le Israel-viwo ŋu o?\nŊUTINYA 32 LIA\nMawu he fuwuame 10 va Egiptetɔwo dzi le esi Egipte fia Farao sẽ dzi me hegbe be yemaɖe asi le Israel-viwo ŋu o ta.\nŊUTINYA 33 LIA\nMose ma Ƒudzĩa le Mawu ƒe ŋusẽ me eye Israel-viwo tsoe le anyigba ƒuƒui dzi.\nAkpa 2—Tso Tsiɖɔɖɔ Dzi Va Se Ðe Ðeɖe Tso Egipte


Yohanes 18 | Biblia Le Internet Dzi | Xexe Yeye Gɔmeɖeɖe (1984)\n18 Esi Yesu gblɔ nya siawo vɔ la, eyi ɖato Kidron bali la me kple eƒe nusrɔ̃lawo yi afi si abɔ aɖe le, eye woa kple eƒe nusrɔ̃lawo yi abɔ la me. 2 Ke Yuda, ame si dee asi la, hã nya teƒea, elabena Yesu kple eƒe nusrɔ̃lawo va ƒoa ƒu ɖe afi ma zi geɖe. 3 Eya ta Yuda xɔ asrafoha la kpe ɖe nunɔlawo ƒe tatɔwo ƒe dɔlawo kple Farisitɔwo hã tɔwo ŋu, eye wòtsɔ akakatiwo kple akaɖiwo kpakple lãnuwo ɖe asi va afi ma. 4 Ke esi Yesu nya nu siwo katã gbɔna dzɔdzɔ ge ɖe edzi ta la, ezɔ va ŋgɔ bia wo be: “Ame ka dim miele?” 5 Woɖo eŋu nɛ be: “Yesu, Nazaretetɔ lae.” Egblɔ na wo be: “Nyee.” Ke Yuda, ame si dee asi la, hã nɔ tsitre ɖe wo gbɔ. 6 Ke hã, esi wògblɔ na wo be: “Nyee” la, wote yi megbe, eye wodze anyi. 7 Eya ta egabia wo be: “Ame ka dim miele?” Wogblɔ be: “Yesu, Nazaretetɔ lae.” 8 Yesu ɖo eŋu be: “Megblɔ na mi xoxo be nyee. Eya ta ne nye dim miele la, ekema mina ame siawo ya nadzo”; 9 bene nya si wògblɔ la nava eme be: “Nyemebu ame siwo nètsɔ nam la dometɔ ɖeka pɛ hã o.” 10 Ke esi yi nɔ Simon Petro si ta la, eɖee, eye wòda nu nunɔlagã ƒe kluvi, eye wòkpa eƒe ɖusimeto. Kluvi la ŋkɔe nye Malxo. 11 Gake Yesu gblɔ na Petro be: “Gbugbɔ wò yi la de eƒe aku me. Kplu si Fofo la nam la, ɖe mele be manoe godoo oa?” 12 Tete asrafoha la kple aʋafiagã la kpakple Yudatɔwo ƒe dɔlawo lé Yesu, eye woblae, 13 eye wokplɔe yi Ana gbɔ gbã; elabena enye Kayafa, si nye nunɔlagã le ƒe ma me la, ƒe to. 14 Le nyateƒe me la, Kayafa ye nye ame si ɖo aɖaŋu na Yudatɔwo be ade wo dzi be ame ɖeka naku ɖe dukɔ la ta. 15 Ke Simon Petro kple nusrɔ̃la bubu aɖe dze Yesu yome. Nunɔlagã la dze si nusrɔ̃la ma, eye wòkplɔ Yesu ɖo yi nunɔlagã la ƒe aƒea me, 16 gake Petro ya nɔ tsitre ɖe xexe le ʋɔtrua nu. Eya ta nusrɔ̃la kemɛ, si nunɔlagã la dze si la, do go, eye wòƒo nu kple agbonudzɔla la, eye wòkplɔ Petro va eme. 17 Tete dɔlanyɔnuvi, si nye agbonudzɔla la, gblɔ na Petro be: “Alo wò hã, ŋutsu sia ƒe nusrɔ̃lawo dometɔ ɖeka nènyea?” Egblɔ be: “Ao.” 18 Ke kluviwo kple dɔlawo nɔ tsitre ɖe afi ma, elabena wodo akadzo, le esi vuvɔ nɔ wɔwɔm ta, eye wonɔ dzoa ƒum. Petro hã nɔ tsitre ɖe wo gbɔ nɔ dzoa ƒum. 19 Eye nunɔlawo ƒe tatɔ la bia gbe Yesu tso eƒe nusrɔ̃lawo kple eƒe nufiafia ŋu. 20 Yesu ɖo eŋu nɛ be: “Meƒoa nu na xexea le dutoƒo. Mefiaa nu ɣesiaɣi le ƒuƒoƒe kple gbedoxɔa me, afi si Yudatɔwo katã va ƒoa ƒu ɖo; eye nyemegblɔa nya aɖeke le bebe me o. 21 Nu ka tae nèle nya biamem? Bia ame siwo se nya siwo megblɔ na wo la. Kpɔ ɖa! Ame siawo nya nya siwo megblɔ.” 22 Esi wògblɔ nya siawo la, dɔlawo dometɔ ɖeka si nɔ tsitre ɖe afi ma la ƒo tome na Yesu gblɔ be: “Aleae nèle nya ŋu ɖom na nunɔlawo ƒe tatɔa?” 23 Yesu ɖo eŋu nɛ be: “Ne nya si megblɔ la mesɔ o la, ekema gblɔ nu si gblẽ le eŋu la ame sia ame nase; gake ne esɔ ɖe, ke nu ka tae nèƒom?” 24 Tete Ana ɖoe ɖe nunɔlagã Kayafa bablae. 25 Ke Simon Petro nɔ tsitrenu nɔ dzo ƒum. Eye wogblɔ nɛ be: “Alo wò hã, eƒe nusrɔ̃lawo dometɔ ɖeka nènyea?” Egbe hegblɔ be: “Ao.” 26 Nunɔlagã la ƒe kluviwo dometɔ ɖeka, si nye ŋutsu si ƒe to Petro kpa la ƒe ƒometɔ, gblɔ be: “Mekpɔ wò le abɔa me kplii ɖe, alo nyemekpɔ wò oa?” 27 Gake Petro gagbe; eye enumake koklo ku atɔ. 28 Azɔ wokplɔ Yesu tso Kayafa gbɔ yi nutomefia la ƒe fiasã me. Ŋu ke teti koe nye ema. Gake woawo ŋutɔwo mege ɖe nutomefia la ƒe fiasã la me o, be yewomagazu ame makɔmakɔwo o, bene yewoate ŋu aɖu ŋutitoto la. 29 Eya ta Pilato do go va wo gbɔ gblɔ be: “Nutsotso kae mietsɔ vae ɖe ame sia ŋu?” 30 Woɖo eŋu gblɔ nɛ be: “Ne menye nu gbegblẽ wɔlae ame sia nye o la, anye ne míatsɔe ade asi na wò o.” 31 Eya ta Pilato gblɔ na wo be: “Mia ŋutɔwo mikplɔe yii, eye miadrɔ̃ ʋɔnui le miaƒe se la nu.” Yudatɔwo gblɔ nɛ be: “Se meɖe mɔ na mí be míawu ame o.” 32 Esia dzɔ, bene Yesu ƒe nya si wògblɔ tsɔ fia ku, si ƒomevi wòle be wòaku la, nava eme. 33 Eya ta Pilato gage ɖe nutomefia la ƒe fiasã la me ake, eye wòyɔ Yesu hegblɔ nɛ be: “Wòe nye Yudatɔwo ƒe fia laa?” 34 Yesu ɖo eŋu be: “Wò ŋutɔ ɖokuiwò sie nèle nya sia gblɔm le loo, alo ame bubuwoe gblɔ nye nya na wòa?” 35 Pilato ɖo eŋu be: “Yudatɔe menyea? Wò ŋutɔ wò dukɔ kple nunɔlawo ƒe tatɔwo ye tsɔ wò de asi nam. Nu kae nèwɔ?” 36 Yesu ɖo eŋu be: “Nye fiaɖuƒe menye xexe sia ƒe akpa aɖeke o. Ne ɖe nye fiaɖuƒe nye xexe sia ƒe akpa aɖe la, anye ne nye dɔlawo wɔ avu, bene woagatsɔm ade asi na Yudatɔwo o. Gake abe ale si wòle ene la, nye fiaɖuƒe metso afi sia o.” 37 Eya ta Pilato biae be: “Ekema, fia nènye vavãa?” Yesu ɖo eŋu be: “Wò ŋutɔe le egblɔm be fia menye. Elabena nu si tae wodzim ɖo, si tae meva xexea me ɖo ye nye esi: be maɖi ɖase na nyateƒe la. Ame sia ame si le nyateƒea ƒe akpa dzi la, ɖoa to nye gbe.” 38 Pilato gblɔ nɛ be: “Nu kae nye nyateƒe?” Eye esi wògblɔ nya siawo vɔ la, egado go yi Yudatɔwo gbɔ, eye wògblɔ na wo be: “Nyemekpɔ vodada aɖeke le eŋu o. 39 Gawu la, kɔnu aɖe le mia si, si nye be maɖe asi le ame ɖeka ŋu na mi le ŋutitoto la dzi. Eya ta miedi be maɖe asi le Yudatɔwo ƒe fia la ŋu na mia?” 40 Tete wogado ɣli gblɔ be: “Menye ame sia o, ke boŋ Baraba!” Ke Baraba nye adzodala.


“WƆ WÒ ŋutete ɖesiaɖe.” Yehowa Ðasefowo ƒe Dziɖuha me tɔ aɖee ɖo aɖaŋu nyui ma na dutanyanyuigblɔla aɖe ɣeaɖeɣi. Gake nukatae wòɖo aɖaŋu bɔbɔe ma na subɔla kpɔnuteƒe sia? Ðe dutanyanyuigblɔlawo katã menye dzinɔameƒotɔwo, amesiwo nɔa te ɖe gbagbladzawo, dawo, dzoxɔxɔ, dɔléle, kple nɔnɔme sesẽ vovovowo nu gbesiagbe oa?\nLe nyateƒe me la, ŋutsu kple nyɔnu siwo le abe míawo ke ene koe Yehowa Ðasefowo ƒe dutanyanyuigblɔlawo nye, wonye Kristotɔ siwo lɔlɔ̃ deto si le wo me na Yehowa kple wo havi ʋã be woasubɔ le dutanyigbawo dzi. Wole agbagba dzem be yewoawɔ yewoƒe ŋutete ɖesiaɖe le Yehowa subɔsubɔ me, eye wokpɔa esinu be wòado ŋusẽ yewo.—Efesotɔwo 6:10.\nBe míanya nu geɖe tso dutanyanyuigbɔgblɔdɔa ŋu la, mina míatsɔe be míetsɔ ŋkeke ɖeka yi ɖasrã dutanyanyuigblɔlawo kpɔ le Ɣetoɖoƒe Afrika le woƒe aƒeme.\nŊkeke Ðeka le Dutanyanyuigblɔdɔa Me\nEsusɔ vie ŋdi ga 7:00 naƒo. Míeva ɖo dutanyanyuigblɔlawo ƒe aƒea me ɖe game dzi ŋutɔ ale be míate ŋu akpɔ gome le ŋkekea ƒe mawunyakpukpuia me dzodzro me. Dutanyanyuigblɔla ewoawo do wòezɔ na mí vividoɖeameŋutɔe eye wona zikpui mí ɖe ŋdinuɖukplɔ̃a ŋu. Esi míeɖe mía ɖokui fia mía nɔewo vɔ la, dutanyanyuigblɔlaawo dometɔ ɖeka si wɔ dɔ sia ƒe geɖe te nuteƒekpɔkpɔ dodzidzɔname aɖe si su esi le gbeƒãɖeɖedɔa me gbɔgblɔ na mí. Gake míaƒe dzeɖoɖoa nu tso esime amesi akpɔ numedzodzroa dzi gbemagbe ɖo ŋku edzi na ƒuƒoƒo kpɔdzidzɔa be ɣeyiɣia de na gbesiagbe mawunyaa me dzodzro. Fransegbe mee woawɔ numedzodzroa le. Togbɔ be míese gbe ma o hã la, míekpɔe dze sii ƒã le woƒe nuƒoƒo me be dutanyanyuigblɔla siwo metso afima o la le agbagba dzem ŋutɔ le gbea sɔsrɔ̃ me.\nLe Ŋɔŋlɔa me dzodzro megbe la, wodo gbe si tso dzi me ɖa, eye eyome ŋdinuɖuɣi ɖo. Esi amesiame ku dzogbɔ si aɖi ƒo nɛ vɔ la, dutanyanyuigblɔla si nɔ mía xa gblɔ na mí be mífli akɔɖu kɔ ɖe dzogbɔa me. Míegblɔ nɛ be akɔɖu mevivia mía nu tututu o, gake egblɔ kple kakaɖedzi be ne míeɖɔ afima kɔɖu kpɔ la, míatrɔ susu. Eyata míefli sue aɖe kɔ ɖe dzogbɔa me. Detsi vivi he zikpui nyateƒe! Afima kɔɖuawo vivi ŋutɔ—ɖeko nàsusu be ice cream ye! Eye wogblɔ na mí be ŋdi ma koe wome Fransebolo si ɖum míele la le abolomeƒe sue aɖe si le mɔdodo si tso dutanyanyuigblɔlawo ƒe aƒea dome la godo.\nNe míeɖu ŋdinua vɔ la, míanɔ dutanyanyuigblɔla siwo nye srɔ̃tɔwo, siwo míayɔ be Ben kple Karen, la gbɔ gbemagbe. Míese alesi Ɣetoɖoƒe Afrika-dukɔ sia me ƒe anyigbamama le ku tsemee, eye míedi vevie be mía ŋutɔwo míakpɔ alesi wòle ɖa.\nEsi míeva ɖo ʋudzeƒea la, ame abe wuieve ene tɔ ɖi nɔ ʋu dzɔm. Kasiaa, mía xɔlɔ̃ dutanyanyuigblɔlaawo te dzeɖoɖo kple nyɔnu aɖe kple viaŋutsu tso Biblia me nyati aɖe ŋu vevie. Esi míese Fransegbea o ta la, ɖeko míetɔ ɖi nɔ alɔgbɔnu kom! Esi nyɔnua nɔ Gbetakpɔxɔ kple Nyɔ! xɔm ko la, ʋua va ɖo, eye amesiame nɔ ʋua ham! Esi míenɔ ʋiʋlim be míaɖo bɔsua la, amesiwo le mía megbe nɔ mía tutum. Agbagbadzedze ŋutɔe wònye hafi míete ŋu lé afɔ ɖi kakaa ɖatsi tre ɖe bɔsua megbe. Esi ʋukulaa ho ʋua hedze mɔ yina la, ɖe míelé nane ɖe asi goŋgoŋ hafi míedze anyi o. Bɔsua nɔ tɔtɔm tso teƒe yi teƒe ganɔa amewo tegem ɖe eme kpee gɔ̃ hã. Míekpɔa ʋuɖola bubuwo ŋkume koa alɔgbɔnu eye woawo hã koa nu. Míedi vevie be míaɖo dze kpli wo hafi!\nEsi bɔsua le du dzi la, míenɔ dɔ vovovo wɔla siwo ŋu tom míele ƒimƒim le mɔdodoa dzi kpɔm to fesre nu. Nyɔnu eve aɖewo tsɔ agba kpekpe aɖe ɖe ta nɔ zɔzɔm le akasa nu. Wo dometɔ ɖeka tsɔ tsize gã aɖe ɖo agbagbae. Ŋutsu veviedonula aɖe ɖo kuntru ɖe mɔa ƒe axadzi hefɔ nu kpotoekpotoe aɖewo ɖo ɖe edzi be yeadzra. Afisiafi nàkpɔ la, amewo le nu dzram loo alo le nu ƒlem, nusianu si woate ŋu adzra alo aƒle ko.\nKasiaa, Ben si tsi tre ɖe nye axadzi kpɔe be nane nɔ dɔ titim ɖe yeƒe afɔ ŋu. Nukae wòanye? Bɔsua yɔ ale gbegbe, gake nua ganɔ nu titim ɖe eŋu kokoko. Edze agbagba bɔbɔ lé ŋku ɖe anyi. Nubablɛ aɖe si le eƒe afɔ gbɔ mee kpakpaxe aɖe le nɔ ta dom ɖa nɔ nu tɔmee vivivi! Ben gblɔ be anye asimee kpakpaxetɔa kɔe yina be yeadzra.\nEsi míeva ɖo míaƒe anyigbamama me la, dzi dzɔ mí ŋutɔ esi míese be Afrika-nuto akuakua aɖe mee míeyina. Esi míegogo aƒe gbãtɔ la, Ben ƒo asikpe sesĩe tsɔ do agoe. Aleae amewo “doa agoe” le xexea ƒe akpa sia. Ðekakpui aɖe do va gblɔ be ye xaxa vie gake míyi sẽe ŋdi ma míatrɔ agbɔ.\nLe agbo evelia nu la, míedo go nyɔnu aɖe si do gbe aɖe si Ben mese o. Eyɔ viaŋutsu be wòava ɖe nya si gblɔm Ben le me na ye. Esi Ben wu eƒe nyaa nu la, nyɔnua xɔ agbalẽ gbadza aɖe si ƒo nu tso Biblia me nyatiwo ŋu, eye viaŋutsua gblɔ be yeaxlẽe nɛ. Le aƒe etɔ̃lia me la, sɔhɛ gbogbo aɖewo nɔ anyi ɖe aƒea ŋgɔ. Enumake wo dometɔ eve tso le woƒe zikpui dzi be amedzroawo nanɔ anyi. Numedzodzro vivi aɖe si ku ɖe atitsoga zazã le tadedeagu me ŋu kplɔe ɖo. Wowɔ ɖoɖo hena numedzodzroa dzi yiyi le kwasiɖa si akplɔe ɖo me. Azɔ ɣeyiɣi de be míatrɔ ayi ɖekakpui si míedo go le aƒe gbãtɔ me si ŋu vovo menɔ o la gbɔ. Ese dze si míeɖo kple sɔhɛ siwo nɔ mɔa godo la vie. Biblia me nyabiase geɖe nɔ esi eye wòbia be woasrɔ̃ Biblia kpli ye. Esi Ben lé ŋku ɖe eƒe ɖoɖowɔɖiwo ŋu vɔ la, elɔ̃ be yeatrɔ ava egbɔ le ɣeyiɣi sia tututu me le kwasiɖa si kplɔe ɖo me. Esi míetrɔ yina dutanyanyuigblɔlawo ƒe aƒea me na ŋdɔnuɖuɖu la, Ben kple Karen ɖe nu me na mí be ɖe yewowɔa ɖoɖo ɖe Biblia-nusɔsrɔ̃ wɔwɔ ŋu nyuie elabena ete ŋu dzɔna be yewodzea Biblia-nusɔsrɔ̃ geɖe gɔme wòsɔa gbɔ wu esi yewoate ŋu awɔ.\nMíekafu wo ɖe alesi wodoa Fransegbea memiee la ta. Ben gblɔ be ƒe adee nye ma ye kpakple Karen yewole dutanyanyuigblɔdɔa wɔm eye Fransegbea te yewo mama vie. Wogblɔ na mí be gbe yeye sɔsrɔ̃ mele bɔbɔe kura o, gake kutrikuku ɖea vi.\nEsi ŋdɔ 12:30 ƒo la, dutanyanyuigblɔlaawo katã va nɔ kplɔ̃a ŋu hena ŋdɔnuɖuɖu. Wona míenya be gbesiagbe la dutanyanyuigblɔla bubue wodea dɔ asi na wòɖaa ŋdi kple ŋdɔ nu heklɔa agbawo le nuɖuɖua megbe. Egbea, dutanyanyuigblɔlaawo dometɔ ɖeka ɖa nu vivi aɖe si nye yevute fifli tɔtɔe kple koklolã tɔtɔe si Franseawo wɔna, hekpe ɖe tomatos fifli ŋu—si ɖaɖa me wòbi ɖo ŋutɔ!\nÐoɖo kae le Ben kple Karen si le ŋdɔ ma me? Wogblɔ be amesiame sina le ŋdɔkutsua nu tso ŋdɔ 1:00 vaseɖe ɣetrɔ ga 3:00 me, eyata zi geɖe la, dutanyanyuigblɔlawo zãa ɣeyiɣi ma ƒe ɖe tsɔ srɔ̃a nu alo ɖina ɖe eme. Mewɔ nuku na mí esi Karen gblɔ na mí be medidina kura hafi nuwɔna sia maa dutanyanyuigblɔla yeyewo o!\nLe ɖiɖiɖemea megbe la, míetrɔ yi gbeadzi. Ŋutsu ɖetsɔlemetɔ aɖe si Ben dze agbagba ʋuu be yeado goe mele aƒea me egbea hã o, gake ɖekakpui eve aɖewo do ɖe agboa nu esime Ben do agoo. Wogblɔ na mí be aƒeatɔ gblɔ Ben ƒe afima vava ŋu nya na yewo hekafui vevie na yewo be yewoaxɔ Biblia-srɔ̃gbalẽ si nye Sidzedze si Kplɔa Ame Yia Agbe Mavɔ Me. Míegblẽ agbalẽ ma ƒe ɖeka ɖe wo gbɔ kple dzidzɔ. Emegbe míeva tso bɔs si akɔ mí ayi nuto aɖe me, afisi Karen awɔ Biblia-nusɔsrɔ̃ kple nyɔnu ɖetsɔlemetɔ aɖe le.\nEsi ʋua kɔ mí to mɔdodo siwo dzi yɔ tititi dzi yina la, Karen gblɔ na mí be gbeɖeka si ye kple ame bubu geɖe yewoɖo taksi aɖee yedo go nyɔnua. Esi wonɔ mɔa dzi la, Karen tsɔ trakt aɖe na nyɔnua be wòaxlẽ. Nyɔnua xlẽ trakt ma vɔ gabia be wòana bubu ye. Egaxlẽ ema hã kple vividoɖenuŋu geɖe. Esi woɖo afisi yim wonɔ la, Karen wɔ ɖoɖo kple nyɔnua be yeava srãe kpɔ le eƒeme eye wòdze Biblia-nusɔsrɔ̃ si le afɔ tsɔm la gɔme kplii le agbalẽ gbadza si nye Nukae Mawu Di tso Mía Si? me. Egbea, Karen yina agbalẽ gbadza ma ƒe nusɔsrɔ̃ atɔ̃lia wɔ ge kplii.\nMíese vivi na gbeadzisubɔsubɔdɔa nyuie le ŋkekea me, gake biabia aɖewo kpɔtɔ le mía si míabia tso dutanyanyuigbɔgblɔdɔa ŋu. Amesiwo gbɔ míeva dze na kakaɖedzi mí be ne míetrɔ yi aƒeme eye yewodi nu bɔbɔe aɖe míeɖu vɔ ko la, yewoaɖo míaƒe biabiawo ŋu na mí.\nAlesi Wowɔ Kpɔtɔ Lé Dɔa Me Ðe Asi\nEsi míenɔ Fransebolo si me wode koklozi tɔtɔe kple nyinotsibablae ɖum la, wogblɔ nya geɖe na mí tso dutanyanyuigbɔgblɔdɔa ŋu. Zi geɖe Dzoɖagbewo nye ŋkeke si dzi dutanyanyuigblɔlawo ɖina ɖe eme alo kpɔa woa ŋutɔwo ƒe nuhiahiãwo gbɔ. Dutanyanyuigblɔla akpa gãtɔ zãa ɣeyiɣi aɖe le ŋkeke ma me tsɔ ŋlɔa agbalẽe na ƒometɔwo kple xɔlɔ̃wo. Wodina vevie be yewoase nya tso yewo de, eye lɛta ŋɔŋlɔ kple exɔxɔ doa dzidzɔ na dutanyanyuigblɔlawo ŋutɔ.\nEsi aƒe ɖeka mee dutanyanyuigblɔlawo le hewɔa dɔ ɖekae ta la, ele vevie be woalé dzeɖoɖomɔnu nyui me ɖe asi to hadede kple wo hati dutanyanyuigblɔla bubuwo kple gbɔgbɔmenyawo me dzodzro me. Be woate ŋu awɔ ema la, dutanyanyuigblɔlawo zãa Gbetakpɔxɔ magazine tsɔ srɔ̃a Bibliae le Dzoɖa fiẽwo, hekpe ɖe woa ŋutɔwo ɖokui si Biblia sɔsrɔ̃ gbesiagbe ƒe ɖoɖo me léle ɖe asi ŋu. Ben ɖee fia be esi teƒe vovovowoe dutanyanyuigblɔlawo tso va le teƒe ɖeka ta la, masɔmasɔ suesuewo nɔa anyi godoo, gake gbɔgbɔmeɖoɖo si nye ƒome-nusɔsrɔ̃a kpena ɖe wo ŋu be wonɔa ŋutifafa me kple wo nɔewo eye ɖekawɔwɔ nɔa wo dome. Ete gbe ɖe edzi be nusi gakpena ɖe yewo ŋu enye ame ɖokui ŋu mabumabu fũ.\nÐokuibɔbɔ hã le vevie. Menye ɖe wodɔ dutanyanyuigblɔlawo ɖa be woayi amewo nasubɔ wo o, ke boŋ be woawo nasubɔ. Mía xɔlɔ̃awo kpɔe be nya si gbɔgblɔ sesẽ wu ɖesiaɖe le gbe ɖesiaɖe me enye “tɔnye medzɔ o,” vevietɔ ne amea le kuku ɖem ɖe nya aɖe si wògblɔ alo nane si wòwɔ le manyamanya me la ta. Ben ɖo ŋku Abigail, amesi ɖe kuku ɖe srɔ̃a ƒe numanyomanyo si wòwɔ la ta eye wòɖɔ nɔnɔme si anye ne ehe afɔku vɛ la ɖo, ƒe kpɔɖeŋu si le Biblia me la dzi na mí. (Samuel I, 25:23-28) ‘Anyinɔnɔ le ŋutifafa me’ ƒe ŋutete enye dutanyanyuigblɔla nyui nyenye ƒe akpa vevi aɖe.—Korintotɔwo II, 13:11.\nDutanyanyuigblɔlawo kpena zi ɖeka ɣleti siaa ɣleti dzroa nya siwo ku ɖe ƒomea ŋuti me, eye wogbugbɔ wɔa ɖoɖo yeyewo. Ema megbe la, wo katã ɖua numeɖenu tɔxɛ aɖe. Míekpɔe be ɖoɖo sia nyo ŋutɔ—edea amesiame dzi.\nEsi míeɖu fiẽ nua vɔ la, míeɖi tsa le dutanyanyuigblɔlawo ƒe aƒea me vie. Míede dzesii be togbɔ be menye aƒe kpeɖi aɖe mee dutanyanyuigblɔlaawo le o hã la, wokpe asi ɖe eŋu ɖekae dzra eme ɖo wòle dzadzɛ ŋutɔ. Nufamɔ̃, nunyamɔ̃, kple gamle le wo si. Karen gblɔ na mí be le dukɔ xɔdzowo, abe esia si le Ɣetoɖoƒe Afrika me ene la, xɔmefamɔ̃ hã te ŋu nɔa xɔawo me. Mlɔƒe siwo sɔ, nuɖuɖu nyui, kple beléle na ame ɖokui le lãmesẽnyawo gome kpena ɖe dutanyanyuigblɔlawo ŋu be wonɔa lãmesẽ me hekpɔa dzidzedze.\nWò Susu Nanɔ Akpa Nyuiawo Ŋu\nNusiwo katã míekpɔ wɔ dɔ ɖe mía dzi ale gbegbe. Ðe wòanye be míate ŋu awɔ dutanyanyuigblɔdɔa? Aleke míawɔ anya? Amesiwo gbɔ míedze gblɔ nya ʋɛ aɖewo na mí siwo ŋu míade ŋugble le.\nGbã la, wogblɔ na mí be menye mɔzɔzɔ anya teƒeteƒewo tae woɖo Kristotɔ dutanyanyuigblɔlawo ɖa o. Dzianukwaretɔ siwo di be yewoasrɔ̃ nu tso Mawu ƒe ŋugbedodo wɔnukuwo ŋu dimee wole. Dutanyanyuigblɔlawo zãa gaƒoƒo 140 ya teti ɣleti siaa ɣleti ɖe gbeadzisubɔsubɔdɔa ŋu, eyata lɔlɔ̃ si anɔ ame si ɖe subɔsubɔdɔa ŋu le vevie ŋutɔ.\n‘Gake,’ míebia be, ‘ke dawo, adoglowo, kple gbagbladzawo ya ɖe?’ Ben gblɔ na mí be togbɔ be woate ŋu akpɔ lã siawo le teƒe siwo woɖo dutanyanyuigblɔlawo ɖo dometɔ geɖe hã la, woma ŋku na dutanyanyuigblɔlaawo. Egblɔ kpee be nu nyui tɔxɛwo le teƒe ɖesiaɖe si woɖo dutanyanyuigblɔlawo ɖo, eye ne ɣeyiɣiawo va le yiyim la, dutanyanyuigblɔlawo naa woƒe susu nɔa woƒe dɔdasiwo ƒe akpa nyuiawo ŋu. Eteƒe medidina o nɔnɔme siwo anye ne woabu wo le gɔmedzedzea me be “woto vovo” la va nyea nu bɔbɔ, eye wo dometɔ aɖewo gɔ̃ hã va vivia ame nu. Dutanyanyuigblɔla aɖe si subɔ le Ɣetoɖoƒe Afrika ƒe geɖe hafi eya ŋutɔ ƒe agbanɔamedziwo zi edzi wòtrɔ yi wo de gblɔ be esesẽ na ye be yeadzo le yeƒe dɔdasia gbɔ wu alesi wònɔ be yeadzo le yewo de le ƒe siwo do ŋgɔ la me. Teƒe si woɖoe ɖo be wòawɔ dutanyanyuigblɔdɔa le va zu wo de.\nBen kple Karen gblɔ nya geɖe na mí si ŋu míade ŋugble le. Ke wò ya ɖe? Èbu dutanyanyuigblɔla nyenye asubɔ le dutanyigba dzi ŋu kpɔa? Ne nenemae la, ke ànya gogo taɖodzinu ma gbɔ ɖoɖo wu alesi nèsusui. Nu vevi siwo wòbia la dometɔ ɖekae nye lɔlɔ̃ si anɔ mewò ɖe ɣeyiɣiawo katã ƒe subɔsubɔdɔa ŋu eye kpekpeɖeŋu nana amewo navivi nuwò. Ðo ŋku edzi be menye mawudɔlawoe dutanyanyuigblɔlawo nye o, ke ŋutsu kple nyɔnuwo ko wonye abe míawo ene. Woƒe ŋutete ɖesiaɖe ko wɔmee wole be yewoawɔ dɔ vevi aɖe awu enu.\nŊkeke ɖesiaɖe dzea egɔme kple mawunyakpukpui aɖe me dzodzro\nDutanyanyuigblɔdɔ wɔwɔ ate ŋu ana ame ƒe dzi nadze eme ale gbegbe\nAfrika ƒe teƒe aɖewo\nƉoe Ɖe Amewo Ɖoe Ɖe Amewo Míewɔa Míaƒe Ŋutete Ðesiaɖe!\nw01 10/15 axa 27-30


GBE BUBU Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Ukrainian\nTOGBƆ be Soviet Union megãwo ɖe mɔ na Russia Orthodɔks Ha la le Xexemeʋa II me hã la, wogayi edzi xe mɔ ɖe sɔlemehawo ƒe nuwɔnawo nu. Eyata abe alesi The Sword and the Shield si nye agbalẽ aɖe si woŋlɔ le ƒe 1999 me si ƒo nu tso Soviet Dziɖuɖua ƒe Dedienɔnɔ Dzikpɔkɔmiti (KGB) ŋu gblɔe ene la: “amesiwo ŋu Dedienɔnɔ Dzikpɔkɔmiti la tsi dzi ɖo wu kurae nye Kristotɔ siwo dzi mekpɔ ŋusẽ ɖo tẽ o ƒe ‘dugbãnuwo’ wɔwɔ.” Woawoe nye subɔsubɔha kawo?\nHa siawo ƒe gãtɔe nye Greece Katoliko Ha si le Ukraine, si woyɔna fifia be Ukraine Katoliko Ha. Woƒe hameviwo ade ame 4,000,000. The Sword and the Shield gblɔ be: “Eƒe bisiɔp ewoawo katã ku le Siberiatɔwo ƒe dɔsesẽwɔsaɖawo me, negbe eve koe do le eme, tsɔ kpe ɖe nunɔla kpakple hamevi akpe geɖe ŋu.” Ha bubu siwo Dedienɔnɔ Dzikpɔkɔmitia tɔ ŋkui ye nye Protestant-ha siwo womede agbalẽ me o siwo menɔ Dziɖuɖua ƒe ŋusẽkpɔɖedzi te tẽ o. Le ƒe 1950-awo ƒe nuwuwu lɔƒo la, Dedienɔnɔ Dzikpɔkɔmitia bu Protestant-ha siawo be wo katã ƒe hameviwo ƒe ƒuƒoƒo ade ame 100,000.\nDedienɔnɔ Dzikpɔkɔmitia bu Yehowa Ðasefowo, amesiwo ƒe xexlẽme wosusu be woade 20,000 le Soviet Union le ƒe 1968 me la de Protestant ƒuƒoƒowo me. Va ɖo Xexemeʋa II ƒe gɔmedzedze le ƒe 1939 me la, afima Ðasefowo nye ame ʋɛ aɖewo ko. Eyata wometɔ ŋku wo ale o. Gake nuwo va trɔ kpata esi Ðasefo akpe nanewo va do ɖe Soviet Union kpata zi ɖeka. Aleke nusia va dzɔe?\nDzidziɖedzi Wɔnuku aɖe Dze Egɔme\nWalter Kolarz yɔ nu vevi eve siwo gbɔ dzidziɖedzi wɔnuku sia tso le eƒe agbalẽ si nye Religion in the Soviet Union si wota le ƒe 1961 me la me. Egblɔ be wo dometɔ ɖekae nye be “Yehowa Ðasefowo ƒe ƒuƒoƒo geɖe siwo me dzo nɔ la nɔ anyigbamama siwo Soviet Union xɔ le ƒe 1939-40 la me”—anyigbamama siawoe nye Latvia, Lithuania, Estonia, kple Moldavia. Tsɔ kpe ɖe eŋu la, Ðasefo siwo wu akpe ɖeka nɔ Poland ƒe ɣedzeƒenutome kple Czechoslovakia, siwo hã nye anyigbamama siwo Soviet Union xɔ kpe eƒe dukɔa ale be wova zu Ukraine ƒe akpa aɖe. Eyata ɖeko wòwɔ abe alesi woaho Ðasefo siawo atso teƒe aɖe ava ado, le kpɔɖeŋunyagbɔgblɔ nu, ɖe Soviet Union le ŋkeke ɖeka dzi ene.\nKolarz ŋlɔ be “nu bubu si adze abe nusi dzi manya xɔ se o ene” si gbɔ dzidziɖedzia tsoe nye “Germanytɔwo ƒe fuwɔamesaɖawo.” Nazitɔwo de Ðasefo akpe geɖe gaxɔ me ɖe woƒe gbegbe be yewomada megbe na Hitler kple eƒe amedzidzeʋawo o ta. Kolarz ɖe nu me be “‘Ðasefowo’ ƒe dzideƒo kple tenɔnɔ sesĩe wɔ dɔ” ɖe Russiatɔ siwo wode game kple wo “dzi eye anye susu ma tae woƒe mawunyafiafia dzɔ dzi na wo ɖo.” Esia na be Russiatɔ sɔhɛ geɖe siwo nɔ asaɖa siawo me tsɔ Yehowa Mawu kple tame wɔnuku siwo wòɖo ɖe anyigba ŋu dzixɔse gbɔ va wo de Soviet Union.—Psalmo 37:29; Nyaɖeɖefia 21:3, 4.\nNusiawo na be Ðasefo akpe geɖe va ɖo Soviet Union zi ɖeka. Le ƒe 1946 me la, Ðasefo siwo ade 1,600 ya teti nɔ afima, eye va ɖo ƒe 1940-awo ƒe nuwuwu la, wosɔ gbɔ wu 8,000. Dzidziɖedzi sia dzi ŋɔ na Dedienɔnɔ Dzikpɔkɔmitia, amesiwo, abe alesi míegblɔe va yi ene la, tsi dzi ɖe ‘Kristotɔ siwo ƒe nuwɔnawo dzi mekpɔ ŋusẽ ɖo tẽ o’ ŋu.\nAmedzidzedzea Dze Egɔme\nTogbɔ be Ðasefowo ƒe xexlẽme mesɔ gbɔ boo le Soviet Union o hã la, mexɔ ɣeyiɣi aɖeke hafi Soviet dziɖuɖumegãwo tsi tre ɖe woƒe gbeƒãɖeɖe dzonɔamemetɔea ŋu o. Tsitretsiɖeŋua dze egɔme le Estonia le August 1948 me esime wolé ame atɔ̃ siwo nɔ ŋgɔ na dɔa de game. Ðasefo Estoniatɔ si ŋkɔe nye Lembit Toom gblɔ be: “Eteƒe medidi hafi Dedienɔnɔ Dzikpɔkɔmitia di be yealé amesiame o.” Alea koe wònɔ le afisiafi si wokpɔ Ðasefowo le le Soviet Union.\nSoviettɔwo na Ðasefowo dze abe woawoe nye hlɔ̃dola gãtɔwo kekeake kple ŋɔdzidonu na Soviet Dukɔ maxɔmawudzisea ene. Eyata woti wo yome le afisiafi, wolé wo, eye wode wo game. The Sword and the Shield gblɔ be: “Ðewohĩ Yehowatɔwo ƒe nya ƒe fuɖeɖe na Dedienɔnɔ Dzikpɔkɔmitia ƒe amegãwo ƒe kpɔɖeŋue nye gãtɔ kekeake si fia alesi womenya vovototo le nusi nye tsitretsiɖeŋu ŋutɔŋutɔ kple nusi nye malɔ̃malɔ̃ɖenudzi ƒomevi si meɖi naneke kura o dome o.”\nWoƒe dzitsitsi sia dze kɔte le Ðasefowo dzi dzedze si ƒe ɖoɖo wowɔ nyuie hedze wo dzi le April 1951 me la me. Ƒe eve koe nye sia, le ƒe 1999 me, esi Russiatɔ agbalẽnyala si ŋu wodea bubui Nufiala Sergei Ivanenko gblɔ le eƒe agbalẽ si nye The People Who Are Never Without Their Bibles (Amesiwo Woƒe Biblia Megbea Wo Ŋu Nɔnɔ Gbeɖe O) me be le April 1951 ƒe gɔmedzedze la, “Wonya Yehowa Ðasefowo ƒe ƒome siwo wu 5,000 siwo tso Ukraine, Byelorussia, Moldavia, kple Baltik Soviet dukɔwo me be ‘woava tsi’ Siberia, le Ɣedzeƒeʋĩ kple Kazakhstan ‘tegbee.’”\nEdze be Woaɖo Ŋku Wo Dzi\nÀte ŋu akpɔ agbagba siwo wòle be woadze le amedzidzedze ma me le susu me—be gbeɖeka ko woaƒo Ðasefowo ƒe ƒome akpewo nu ƒu le dukɔ gã ma mea? Bu nusi wòbia be woakpɔ egbɔ be ɖekawɔwɔ nanɔ ame alafa alo akpe nane siwo ahiã la ƒe dɔwo wɔwɔ me—gbã be woade dzesi Ðasefoawo, eye emegbe ne viviti do la, wo katã nadze woƒe aƒewo dzi—la ŋu kpɔ. Ðe eyome la, ele be woade ameawo agbatsɔkekewo kple ʋuwo me ayi ɖe ketekeɖoƒewo; eye emegbe woade wo agbatsɔketekewo.\nBu fu si amesiwo nyam wonɔ de gbe akpe hã ŋu kpɔ. Àte ŋu akpɔe le susu me alesi wòanɔ be woazɔ mɔ kilometa akpewo—kwasiɖa etɔ̃ sɔŋ alo wu nenema gɔ̃ hã—le agbatsɔketeke siwo me wotege amewo ɖo, le nɔnɔme siwo mede ame ƒe lãmesẽ dzi o me eye tɔkpo ko nanye miaƒe afɔdzideƒea? Eye dze agbagba nàkpɔ alesi wòanɔ be woatsɔ wò aƒu gbe ɖe Siberia gbedadaƒo, eye nànya be ye ŋutɔ yeƒe hloloetsotso me koe wòato hafi asi nade nu gbɔ na ye le teƒe ma si nɔnɔ sesẽ nenema gbegbe, la ɖa le susu me.\nƔleti siae nye Yehowa Ðasefowo ƒe aboyomeyiyi le April 1951 me ƒe ƒe 50 lia. Bene míagblɔ alesi woyi edzi lé woƒe nuteƒewɔwɔ me ɖe asii togbɔ be woti wo yome ƒe bla nanewo hã la, míelé amesiwo tsi agbe to fukpekpe mawo me ƒe nuteƒekpɔkpɔwo ɖe video dzi. Edze le wo me be mlɔeba la, agbagba siwo wodzena be woaxe mɔ ɖe amewo nu be womegade ta agu na Mawu o la va doa kpo nu godoo—abe alesi wònɔ le ƒe alafa gbãtɔ me Kristotɔwo gome ene.\nNusiwo Do tso Aboyomenɔnɔa Me\nMexɔ ɣeyiɣi aɖeke o Soviettɔwo va kpɔe be tetɔtɔ Ðasefowo be womegade ta agu na Yehowa o mele bɔbɔe nenema abe alesi yewosusui ene o. Togbɔ be wo lélawo tsi tre ɖe eŋu hã la, Ðasefoawo dzi kafukafuhawo na Yehowa esime wozi wo dzi kplɔ wo yina ɖe aboyomee eye wotsi nuŋɔŋlɔ siwo nye “Yehowa Ðasefowo Le Mɔ Dzi Yina” ɖe keteke siwo me wonɔ ŋu. Ðasefo aɖe ɖe nu me be: “Míedo go keteke bubu siwo tsɔ amesiwo wokplɔ yina aboyomee le ketekedzeƒewo le mɔa dzi, eye míekpɔa dzesi siawo siwo woŋlɔna tsina ɖe ketekeawo ŋu.” Dzideƒo ka gbegbe nye si wònyena na wo!\nEyata le esi dzi naɖe le amesiwo wokplɔ yina ɖe aboyomee ƒo teƒe la, woɖe gbɔgbɔ si nɔ Yesu ƒe apostolowo me la boŋ fia. Biblia gblɔ be esi woƒo wo eye wode se na wo be woadzudzɔ gbeƒãɖeɖe la, “womedzudzɔ nufiafia kple nyanyuigbɔgblɔ fia le Yesu Kristo ŋuti . . . o.” (Dɔwɔwɔwo 5:40-42) Le nyateƒe me, abe alesi Kolarz gblɔe le aboyomenɔnɔa ŋu ene la, “menye ‘Ðasefowo’ ƒe vɔɖoƒe le Russia ye nye ma o, woƒe dzimetrɔdɔwo ƒe akpa bubu ƒe gɔmedzedze koe. Wodze agbagba gɔ̃ hã be yewoakaka yewoƒe xɔse ne wotɔ ɖe ketekedzeƒewo esime wonɔ mɔa dzi yina ɖe aboyome.”\nEsi Ðasefowo ɖo teƒe vovovo siwo wodi be woada wo ɖo eye woɖi wo ɖe afimawo la, woxɔ ŋkɔ nyui le alesi wonye ame buamewo kple dɔsesẽwɔlawoe ta. Gake le ɣeyiɣi ma ke me, le Kristo ƒe apostolowo sɔsrɔ̃ me la, woto woƒe nuwɔna me gblɔ na amesiwo nɔ wo tem ɖe anyi be: ‘Míate ŋu adzudzɔ nuƒoƒo le míaƒe Mawu la ŋu o.’ (Dɔwɔwɔwo 4:20) Ame geɖe ɖo to Ðasefoawo ƒe nufiafia eye wova wɔ ɖeka kpli wo le Mawu subɔsubɔ me.\nNusi do tso eme nɔ ko abe alesi Kolarz ɖe nu mee ene be: “Le wo nyanya me la, Soviet Dziɖuɖua magate ŋu awɔ nu nyui aɖeke na wo wu ema le woƒe xɔse kaka me o. Esi ‘Ðasefowo’ dzo le saɖagakɔƒedu siwo le [Soviet dukɔawo ƒe ɣetoɖoƒenutowo me] la, wokplɔ wo va afisi amewo sɔ gbɔ ɖo, togbɔ be afisia ya nye fuwɔame kple kluvinyenye saɖawo me hã.”\nAgbagba Siwo Wodze be Woatsi Woƒe Dzidziɖedzia Nu\nEsi ɣeyiɣiawo va nɔ yiyim la, Soviettɔwo di mɔnu vovovowo be yewoatsɔ axe mɔ ɖe Yehowa Ðasefowo nui. Esi wo yometiti ŋutasesẽtɔea mena wote ŋu kpɔ nusi dim wonɔ o la, wodze aʋatsonyawo kaka le wo ŋu gɔme, eye esia nye nusi ŋu wowɔ ɖoɖo memi aɖe ɖo. Agbalẽe womaŋlɔ ɖe wo ŋu kpɔ o loo, aɖe sinimawo, agblɔ nya le wo ŋu le radio dzi tsɔ da alakpa ɖe wo si kpɔ o loo—tsɔ kpe ɖe Dedienɔnɔ Dzikpɔkɔmitia ƒe amedɔdɔ siwo wona hehee wova tra ɖe hameawo me ŋu.\nAʋatsonya siwo wokaka le wo ŋu na ame geɖe tsɔa vɔvɔ̃ kple makamakaɖeamedzi kpɔa Ðasefowoe, abe alesi esia dze le August 1982 ƒe Reader’s Digest, si nye Canadatɔwo ƒe Tata la me ene. Russiatɔ Vladimir Bukovsky si woɖe mɔ na wòyi England le ƒe 1976 mee ŋlɔe. Eŋlɔ be: “Fiẽ aɖe me le London la, mekpɔ nuŋɔŋlɔ aɖe le xɔ aɖe dzi be: YEHOWA ÐASEFOWO . . . Nyemegate ŋu xlẽe yi edzi o, ewɔ nuku nam ale gbegbe be ɖeko wòdi be yeadzi ŋɔ nam zi ɖeka.”\nVladimir ɖe nusita vɔvɔ̃ dzodzro lée alea ɖo me be: “Amesiawoe nye vivimeha siwo me tɔwo dziɖuɖumegãwo gblɔna be wonye bibi eye wotsɔ nɔa vɔvɔ̃ dom na ɖeviwo le mía dedukɔ me . . . Le U.S.S.R. la, gaxɔ kple fuwɔamesaɖawo me koe nàkpɔ ‘Ðasefowo’ ŋutɔŋutɔ le. Evɔ eyae nye esi woŋlɔ ɖe xɔ aɖe ŋu mele kpɔkpɔm le afisia. Ebia be: “Ðe ame aɖe ate ŋu ayi aɖasrã wo kpɔa?” Vladimir gblɔ tsɔ te gbe ɖe nusita vɔvɔ̃ lée dzi le etaƒoƒo me be: “Dziku si wotsɔna tia ‘Ðasefowo’ yomee le mia de la sɔ kple dziku si wotsɔna tia Mafiawo [nuvlowɔhabɔbɔwo] yomee le wo de, eye alesi womesea Mafiawo ƒe nuwɔna gɔmee o la nenema ke womesea woawo hã tɔ gɔmee o.”\nGake togbɔ be woti Ðasefowo yome vevie eye wokaa aʋatso ɖe wo si hã la, wodo dzi le woƒe dɔa me eye woƒe xexlẽme dzi ɖe edzi. Agbalẽ siwo Soviettɔwo ŋlɔ, abe The Truths About Jehovah’s Witnesses (Nyateƒe si Ku Ðe Yehowa Ðasefowo Ŋu) si ƒe ɖekaɖeka 100,000 wota ɖe Russiagbe me le ƒe 1978 me ene, gblɔ be ehiã be woadzi nya siwo wogblɔna tsia tre ɖe Ðasefowo ŋu ɖe edzi. Eŋlɔla V. V. Konik si ƒo nu tso alesi Ðasefowo le woƒe gbeƒãɖeɖedɔa wɔm togbɔ be woxe mɔ ɖe wo nu vevie hã ŋu la ɖo aɖaŋu be: “Ele be Soviet subɔsubɔ ŋuti numekulawo nasrɔ̃ mɔ siwo gade ŋgɔ wu le Yehowa Ðasefowo ƒe nufiafia nutsitsi ŋu.”\nNukatae Wònye Woawo Koŋue Wotɔ Ŋkui?\nKpuie ko la, esi Yehowa Ðasefowo srɔ̃a Yesu yomedzela gbãtɔwo tae Soviettɔwo tɔ ŋku woawo koŋ ɖo. Le ƒe alafa gbãtɔ me la, wode se na apostolowo be ‘womegafia nu le Yesu ƒe ŋkɔa me o.’ Ke hã amesiwo tsɔ nya ɖe wo ŋu fa konyi be: “Kpɔ ɖa, mieyɔ Yerusalem fũ kple miaƒe nufiafia.” Apostoloawo megbe be yewomenɔ ɖase ɖim na amewo togbɔ be wode se na yewo hã o, woɖo eŋu boŋ bubutɔe be: ‘Ele be, míabu Mawu awu amewo.’—Dɔwɔwɔwo 5:27-29.\nYehowa Ðasefowo hã tsɔa se si Yesu de na eyomedzelawo be ‘woaɖe gbe ƒã afia dukɔ la, eye woaɖi ɖase tsitotsito’ la nya vevii. (Dɔwɔwɔwo 10:42) Maurice Hindus ɖe nu me le eƒe agbalẽ si nye The Kremlin’s Human Dilemma me be Ðasefowo ƒe “nyanyuigbɔgblɔ ƒe dzonɔameme si nu womate ŋu atsi o koŋ” ye na woƒe nya zu “taɖui gã aɖe na Moscow eye wo kple Soviet kpovitɔwo menyina ɣeaɖekeɣi o.” Egblɔ kpee be: “Màte ŋu atɔ te wo o. Kaka nàɖo asi wo dzi le afii ko woawo ke nye ma gado ɖe afimɛ.”\nRussiatɔ ŋutinyaŋlɔla Sergei Ivanenko ŋlɔ be: “Yehowa Ðasefowo ƒe habɔbɔa koe menya be wonye subɔsubɔhabɔbɔ si ƒe hameviwo dzi ɖe edzi le USSR togbɔ be woxe mɔ ɖe wo nu eye woti wo yome hã.” Nyateƒee, ha bubuwo hã ganɔ anyi, eye wo dometɔ si ɖe dzesi wue nye Russia Orthodɔks Ha. Adzɔ dzi na wò be nàse alesi ha sia kple Ðasefowo siaa wɔ nɔ te ɖe Soviettɔwo ƒe amedzidzedzea nu.\n“Subɔsubɔ Habɔbɔ si Yome Woti Ŋutasesẽtɔe Wu”\nA Concise Encyclopaedia of Russia si wota le ƒe 1964 me gblɔ be Yehowa Ðasefowo “nɔ dzime trɔm na amewo ŋkubiãtɔe ale gbegbe” eye woawoe nye “subɔsubɔ habɔbɔ si yome woti ŋutasesẽtɔe wu le Soviet Union.”\nAME AKPEAWO DOMETƆ AÐE—Fyodor Kalin Gblɔ Woƒe Ƒomea ƒe Aboyomeyiyi Ŋu Nya\nMía kple míaƒe ƒomea míenɔ kɔƒedu si nye Vilshanitsa me le Ukraine ƒe ɣetoɖoƒe nutome. Le April 8, 1951, ƒe fɔŋli me, esime xexeme mekɔ haɖe o la, asrafo siwo kplɔ avuwo ɖe asi va nyɔ mí, eye wogblɔ na mí be dziɖuɖua ɖo agbalẽ ɖa tso Moscow be woakplɔ mí ayi aboyomee le Siberia. Gake ne míede asi agbalẽ aɖe si gblɔ be míeganye Yehowa Ðasefowo o te la, ke míate ŋu atsi anyi. Míaƒe ƒomea si me ame adre siwo dome dzinyelawo kple nɔvinye bubuwo nɔ míeɖoe be míanye Ðasefowo. Ƒe 19 ye mexɔ ɣemaɣi.\nAsrafoa ɖeka gblɔ be: “Mitsɔ ayi, bli, wɔ, nuɖuɖu siwo míede atikee, kple detsiƒonuwo ɖe asi—ne menye nenema o nuka miana ɖeviawo woaɖu?” Woɖe mɔ na mí míetso koklowo kple ha ɖeka tsɔ ɖe asi. Wotsɔ keke eve siwo sɔ hena vɛ míedo agba ɖesiaɖe ɖe wo me eye wokplɔ mí yi Hriplin. Esi míeɖo afima la, wotege mí ame 40 alo 50 ɖe agbatsɔketeke aɖe me eye wodo ʋɔa.\nWoda ʋuƒo ʋɛ aɖewo ɖe ʋua me be míamlɔ wo dzi—gake mede amesiame nu o—tsɔ kpe ɖe gamle, aka, kple nake ŋu. Míeɖa nu le nuɖanu siwo míetsɔ ɖe asi me le gamlea dzi. Gake afɔdzi meli o—tɔkpo aɖe koe míezãna. Emegbe míeɖe do ɖe ʋua me, tsɔ tɔkpoa de eme eye míetsi avɔ ƒo xlãe be ame naganɔ dzedzem to eme o.\nAgbatsɔketeke ma mee míemimi ɖo le míaƒe ŋkeke geɖe ƒe mɔzɔzɔ yi manyamanyɛƒe aɖe la me. Gbã la, dzi di be yeaɖe le mía ƒo vie. Gake esi mí katã míedzi Fiaɖuƒehawo—ŋusẽtɔe ale gbegbe be míaƒe gbeme xe—la, dzi dzɔ mí. Asrafomegã la va ʋua ʋɔwo gblɔna na mí be míadzudzɔ haa dzidzi gake míetɔna o negbe ɖe míedzii vɔ hafi. Ne míetɔ ɖe ketekedzeƒewo le mɔa dzi la, ame geɖe senɛ be Yehowa Ðasefowoe wokplɔ yina aboyomee. Mlɔeba le ŋkeke 17 alo 18 megbe le agbatsɔketeke ma me nɔnɔ megbe la, wova ɖi mí ɖe Siberia le Baikal-ta la gbɔ.\nNyee le megbeflia ƒe ɖusime\nARMAGEDDON—Soviettɔwo ƒe Ameŋugblẽsinima Aɖe\nSoviettɔwo wɔ sinima si ŋkɔe nye Armageddon (Harmagedon) be yewoatsɔ agblẽ Yehowa Ðasefowo ŋui. Enye ahiãwɔwɔ sinima aɖe si wokpa, si me woɖe ɖekakpui aɖe si nye Soviet-srafo kple ɖetugbi aɖe si nu woble de Ðasefowo ƒe ha me le. Le sinimaa ƒe nuwuwu la, ɖetugbia nɔvinyɔnuvi sue ku le afɔku aɖe si Ðasefowo ƒe dzikpɔla aɖe si wogblɔ be Amerikatɔwo ƒe ŋkutsala wònye na wòdzɔ me.\nEsi May 14, 1963, ƒe Ukraine nyadzɔdzɔgbalẽ The Red Flag nɔ nu ƒom tso sinima sia si ku dzi na ekpɔlawo ŋu la, egblɔ be: “Mawudzimaxɔse ameŋugblẽmɔnu sia wɔ dɔ, edzi nya xɔ se, eye woate ŋu azãe le dukɔa ƒe kɔƒedu bubuwo me afisiwo woɖea sinima mawo tɔgbe le.”\nWotsɔ agbatsɔketekewo lɔ ame akpe nanewo yi Siberia\nƉoe Ɖe Amewo Ɖoe Ɖe Amewo Amesiwo Koŋ Soviettɔwo Tɔ Ŋkui\ng01 5/8 axa 12-17


Luka 19 - Holy Bible [Ewe Bible 1913] - (Luk 19)\nEye esi wòva Yerixo la, etso me yi.\nEye kpɔ ɖa, ŋutsua ɖe, si ŋkɔ woyɔna be Zaxeo la li, eye wònye nudzɔlawo ƒe amegã ganye kesinɔtɔ hã.\nEye wòɖi be, yeakpɔ Yesu, amesi wònye, eye mete ŋui o le ameha la ŋuti; elabena ame kpui wònye.\nEye wòƒu du dze ŋgɔ ɖaha gbotia ɖe dzi, be yeakpɔe, elabena egbɔna afima to ge.\nEye esi Yesu va ɖo teƒea la, ewu mo dzi gblɔ nɛ bena: Zaxeo, ɖi kaba; elabena ele nam egbea be, manɔ aƒewò me.\nEye wòɖi kaba, eye wòxɔe kple dzidzɔ.\nEye esi wokpɔe la, wo katã woli liʋiliʋi gblɔ bena: Eyina ŋutsu, si nye nuvɔ̃wɔla gbɔ dze ge.\nEye Yesu gblɔ ne bena: Egbe xɔxɔ va aƒe sia me, ɖe esi eya hã nye Abraham vi ŋuti.\nElabena Amegbetɔvi la va, be yeaɖi, eye yeaɖe amesiwo bu la.\nEye esi wole nusiawo sem la, edo lo ƒu dzi na wo, elabena egogo Yerusalem, eye woawo bu xa bena, mawufiaɖuƒe la le dodo ge enumake.\nEyaŋuti wògblɔ bena: Ame ŋkutaa ɖe yi ɖe anyigba didia ɖe dzi be, yeaxɔ fiaɖuƒe na ye ɖokui, eye yeagatrɔ agbɔ.\nEye esi wòyɔ eƒe dɔlawo dome ame ewo ve la, etsɔ pounde ewo na wo, eye wògblɔ na wo bena: Mitrɔ le wo dzi, vaseɖe esime magagbɔ.\nKe eƒe dumetɔwo lé fui, eye wodɔ ame ɖe eyome gblɔ bena: Mielɔ̃ bena, amesia naɖu fia ɖe mia dzi o.\nEye wòva ve me, esi wòxɔ fiaɖuƒe la vɔ, eye wòtrɔ gbɔ la, bena ena woyɔ dɔla siawo, amesiwo si wòtsɔ ga ɖee la, vɛ nɛ, bena wòanya amesi ɖe vi, kple vi, si wòɖe.\nEye gbãtɔ va do gblɔ bena: Aƒetɔ, wò pounde la ɖe vi pounde ewo ɖe edzi.\nEye wògblɔ ne bena: Ehẽ, ɖɔla nyui, esi nèzu nuteƒewɔla le nu suetɔ me ŋuti la, ŋusẽ anɔ asiwò ɖe du ewo dzi.\nEye evelia va gblɔ bena: Aƒetɔ, wò pounde la ɖe vi pounde atɔ̃.\nEye wògblɔ na eya hã bena: Wò hã ànɔ du atɔ̃ dzi.\nEye bubu va gblɔ bena: Aƒetɔ, kpɔ ɖa, wò pounde, si metsɔ dzra ɖo ɖe taku nu la, nye esi;\nelabena mevɔ̃ wò, esi nènye ame sẽŋuta ŋuti, ètsɔa nusi mèda ɖi o, eye nèŋea nusi mèƒã o.\nEgblɔ ne bena: Wò ŋutɔ wò numenya metsɔ drɔ̃ ʋɔnu wò, dɔla vɔ̃ɖi! Enyae bena, nye la ame sẽŋuta menye, metsɔa nusi nyemeda ɖi o, eye meŋea nusi nyemeƒã o la,\nnukaŋuti mètsɔ nye ga na gasitsalawo, eye nye la le nye vava me la, ne maxɔe kple deme o mahã?\nEye wògblɔ na amesiwo le tsitre le egbɔ la bena: Mixɔ pounde la le esi, eye mitsɔe na amesi pounde ewo le esi!\nEye wogblɔ nɛ bena: Aƒetɔ, pounde ewo le esi!\nMele egblɔm na mi bena: Amesiame, si nu le esi la, woana nui; ke amesi nu mele esi o la, nusi le esi hã la, woaxɔe le esi.\nGake nye ketɔ ma, siwo melɔ̃ be, maɖu fia ɖe wo dzi o la, atikplɔ wo va afii, eye miwu wo le ŋkunye me.\nEye esi wògblɔ esiawo la, edze ŋgɔ yina Yerusalem.\nEye wòva ve me, esi wògogo Betfage kple Betania le to, si woyɔna be Amito la ŋuti la, edo eƒe nusrɔ̃lawo dome ame eve\ngblo bena: Miyi kɔƒe, si le mia ŋgɔ la me, eye ne miege ɖe eme la, miakpɔ tedzivi le ka me, esi dzi amea ɖeke menɔ kpɔ o; mitui, eye mikplɔe vɛ.\nEye ne amea ɖe bia mi bena: Nukaŋuti miele etum hã la, migblɔ ale: Aƒetɔ la le ehiãm.\nEye esi ame dodowo yi la, wokpɔ alesi wògblɔ na wo.\nKe esi wole tedzivi la tum la, nuatɔwo gblɔ na wo bena: Nukaŋuti miele tedzivi la tum?\nEye wogblɔ bena: Aƒetɔ la le ehiãm.\nEye wokplɔe vɛ na Yesu; eye wotsɔ woƒe avɔwo ɖo tedzivi la dzi, eye wokɔ Yesu ɖo edzi.\nEye le eƒe yiyi me la wotsɔ woƒe avɔwo keke de mɔƒo me.\nKe esi wògogo va do afisi woɖia Amito la ƒe abu lena la, nusrɔ̃lawo ƒe ha blibo la katã de asi dzidzɔkpɔkpɔ kple mawukafukafu me kple gbe sesẽ le ŋusẽdɔwɔwɔ, siwo katã wokpɔ la ŋuti\ngblo bena: Woayra fia, si gbɔna le Aƒetɔ la ƒe ŋkɔa me; ŋutifafa le dziƒo, eye ŋutikɔkɔe le dziƒo boo!\nEye farisitɔwo dometɔa dewo tso ameha la dome gblo ne bena: Nufiala, gbe nya na wò nusrɔ̃lawo.\nEye wòxɔ edzi gblɔ na wo bena: Mele egblɔm na mi bena: Ne amesiawo zi kpi la, kpewo ado ɣli.\nEye esi wòte va, eye wòkpɔ dua la, efa avi ɖe eŋuti\ngblɔ bena: Wò hã, ɖe nènya nusi na ŋutifafa wò le wò ŋkeke sia me: ke azɔ la eɣla ɖe wò ŋkuwo!\nElabena ŋkekewo ava dziwò, eye wò ketɔwo aƒu kpo ɖe ŋuwò, eye woaɖe to aƒo xlã wò, eye woaxaxa wò ɖe eme le goawo katã dzi,\neye woaxlã wo kple viwò, siwo le mewo la, ɖe anyi, eye womele kpe gblẽ ge ɖe kpe dzi le mewo o, le esi mèdze si wò kpɔkpɔɖaɣi o la ta.\nEye esi wòyi ɖe mawuƒe la me la, ede asi amesiwo le nu dzram kple amesiwo le nu ƒlem la nyãnyã me do goe\ngblɔ na wo bena: Woŋlɔ ɖi bena: „Eye nye aƒe la lanye gbedoxɔ; ɖee mia wo miewɔe adzodalawo ƒe do.“\nEye wòle nu fiãm le mawuƒe la me gbesiagbe. Ke nunɔlagãwo kple agbalẽfialawo kple dumegãwo di be, yewoawui;\neye womekpɔ alesi woawɔ o; elabena dukɔ la katã ku de eŋu hele to ɖomii.


Romatɔwo 5 - Holy Bible [Ewe Bible 1913] - (Rom 5)\nAzɔ la esi wotso afia na mí tso xɔse me la, ŋutifafa le mia kple Mawu dome to mía Aƒetɔ Yesu Kristo dzi,\namesi me miekpɔe mɔnu hã le le xɔse me heyina ɖe amenuveve sia gbɔ, si me míetsia tre ɖo la, eye mieƒoa adegbe le Mawu ƒe ŋutikɔkɔe ƒe mɔkpɔkpɔ la ŋuti.\nKe menye esia ɖeɖekoe o, hafi míeƒoa adegbe le xaxawo me hã, esi mienyae bena, xaxa dzia dzidodo;\nke dzidodo dzia kelili, ke kelili dzia mɔkpɔkpɔ;\nke mɔkpɔkpɔ menana ŋu kpea ame o, elabena wotrɔ Mawu ƒe lɔlɔ̃ la kɔ ɖe míaƒe dziwo me to Gbɔgbɔ kɔkɔe, si wona mí la dzi.\nElabena Kristo gɔ̃ hã, esime míeganye gbɔdzɔgbɔdzɔtɔwo la, eku ɖe ame mavɔ̃mawuwo ta le azãgbe, si woɖo ɖi la me.\nElabena bebli hafi amea ɖe aku ɖe ame dzɔdzɔea ɖe ta; ame nyui la, ɖewohĩ amea ɖe ado dzi aku ɖe eta.\nAzɔ la, esi wotso afia na mí to eƒe ʋu me ŋuti la, woaxɔ mí geɖe awu tso dziku la me to eyama me.\nElabena ne wolé avu le mia kple Mawu dome to Via ƒe ku me, esime míenye ketɔwo la, woaxɔ mi geɖe awu to eƒe agbe me, esime wolé avu na mi megbe la.\nKe menye esia ɖeɖekoe o, hafi míele adegbe ƒom le Mawu me hã to mia Aƒetɔ Yesu Kristo dzi, amesi me miekpɔ avuléle le azɔ.\nEsiaŋuti alesi to ame ɖeka dzi nuvɔ̃ la va xexeame, eye to nuvɔ̃ me ku la va, eye nenema ku la va to amewo katã dzi yi, esi wo katã wɔ nuvɔ̃ ŋuti la;\nelabena vaseɖe sededeŋɔli ke nuvɔ̃ le xexeame, gake ne se meli o la, womebua nuvɔ̃ o;\ngake ku la ɖu fia tso Adam dzi vaseɖe Mose dzi ɖe amesiwo mewɔ nuvɔ̃, si sɔ kple Adam ƒe dzidada o la dzi, amesi nye amesi gbɔna la ƒe kpɔɖeŋu la.\nGake menye sigbe alesi vodada li la, nenema ke nye amenuvevenunana hã o; elabena nenye ame ɖeka ƒe vodada ŋuti ame geɖewo ku ɖo la, ekema Mawu ƒe amenuveve kple nunana, si le Yesu Kristo, ame ɖeka ƒe amenuveve me la, sɔ gbɔ geɖe wu hegbã go ɖe ame geɖewo dzi.\nEye menye alesi to ame ɖeka, si wɔ nuvɔ̃ la dzi, nunana la va ɖo o; elabena ʋɔnudɔdrɔ̃ la tso ame ɖeka me zu fɔbubu, ke amenuvevenunana la tso ame geɖewo ƒe vodadawo me zu avatsotsoname.\nElabena nenye to ame ɖeka ƒe vodada me ku la ɖu fia to ame ɖeka dzi la, ekema amesiwo xɔ dzɔdzɔenyenye ƒe amenuveve kple nunana ƒe agbɔsɔsɔ la, woaɖu fia geɖe awu le agbe me to Yesu Kristo ɖeka dzi.\nEyata azɔ alesi to vodada ɖeka me fɔbubu va amewo katã dzi la, nenema ke to nu dzɔdzɔe wɔwɔ ɖeka me agbe ƒe afiatsotsoname hã va amewo katã dzi.\nElabena alesi to ame ɖeka ƒe tomaɖomaɖo me wowɔ ame geɖewo zu nuvɔ̃wɔlawo la, nenema ke to ame ɖeka ƒe toɖoɖo me hã woawɔ ame geɖewo woazu ame dzɔdzɔewo.\nKe se la va tra ɖe eme, bene vodada la nasɔ gbɔ ɖe dzi; ke afisi nuvɔ̃ la sɔ gbɔ le la, amenuveve la sɔ gbɔ geɖe wu,\nbene alesi ke nuvɔ̃ la ɖu fia ɖe ku me la, nenema ke amenuveve la hã naɖu fía to dzɔdzɔenyenye me hena agbe mavɔ to Yesu Kristo, mia Aƒetɔ dzi.


GBE BUBU Acholi Afrikaans Albanian Amerika Tokunɔgbe Amharic Arabic Armenian Aukan Azerbaijani Azerbaijani (Cyrillic) Baoule Bassa (Cameroon) Batak (Karo) Batak (Toba) Belize Kriol Biak Bicol Bislama Boulou Brazil Tokunɔgbe Bulgarian Catalan Cebuano Chichewa Chin (Hakha) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuukese Cibemba Croatian Czech Dangme Danish Douala Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Greenlandic Guarani Gun Haitian Creole Hausa Hebrew Herero Hiligaynon Hindi Hiri Motu Hmong (Ɣi) Hungarian Ibanag Icelandic Igbo Iloko Indonesian Isoko Italian Italy Tokunɔgbe Japanese Javanese Kabiye Kannada Karen (S'gaw) Kazakh Kekchi Kikaonde Kikongo Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Low German Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Marshallese Mauritian Creole Maya Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Pangasinan Papiamento (Aruba) Papiamento (Curaçao) Persian Philippines Tokunɔgbe Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshwa Tsonga Turkish Tuvaluan Twi Ukrainian Urhobo Uruund Uzbek Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zande Zapotec (Isthmus) Zapotec (Lachiguiri) Zulu\nTSƆE be yele video aɖe si ku ɖe ame xɔŋkɔ aɖe, ɖewohĩ hadzila nyanyɛ aɖe si ƒe nu doa dzidzɔ na wò la kpɔm. Videoa dze egɔme tso eƒe ɖevime, ale si wòwɔ srɔ̃ hadzidzi kple ale si wòsrɔ̃e edziedzii. Emegbe èkpɔe le fefewɔƒewo, ezɔ mɔ yi teƒeteƒewo, eye wòle ŋkɔ xɔm le dukɔ geɖewo me. Eteƒe medidi o, èkpɔe be eva tsi le gbɔdzɔgbɔdzɔm, eye kaka videoa nawu enu la, eku.\nMenye nyakpakpae videoa me nyawo nye o, wonye nu ŋutɔŋutɔ si na míekpɔ ale si agbea wua enui. Ne amea ɖanye hadzila, dzɔdzɔmeŋutinunyala, kamedefefewɔla, alo ame xɔŋkɔ bubu aɖe o, ele ame sia ame ŋu. Amea ɖo taɖodzinu geɖe gbɔ, gake bu nu siwo gbegbe wòagate ŋu awɔ hafi ne ɖe tsitsi kple ku meva do kplamatsee o ŋu kpɔ?\nNublanuitɔea, nu sia koe ava dzɔ ɖe mía dometɔ ɖe sia ɖe dzi. (Nyagblɔla 9:5) Míelɔ̃ alo míegbe o, míate ŋu asi le tsitsi kple ku nu gbeɖe o. Menye ema ko o, afɔku kpata alo dɔléle vɔ̃ɖi aɖe ate ŋu atso míaƒe agbe dzi. Biblia ɖɔ míaƒe nɔnɔmea be ele abe afu si dona le ŋdi me “ɣeyiɣi vi aɖe eye emegbe wòbuna” la ene.—Yakobo 4:14.\nLe ame aɖewo gome la, esi kakaɖedzi mele agbea ŋu o ta la, ale si wonɔa agbea koe nye be “mina míaɖu nu, eye míano nu, elabena etsɔ míele kuku ge.” (1 Korintotɔwo 15:32) Gake ɖe màlɔ̃ ɖe edzi be agbenɔnɔ alea afia be míele gbɔgblɔm be mɔkpɔkpɔ aɖeke megali na mí oa? Ɣeaɖewoɣi ne èva le nɔnɔme sesẽ aɖe me tom la, àbia be, ‘Agbea katã koe nye esia?’ Afi kae nàkpɔ nya sia ƒe ŋuɖoɖo le?\nAme geɖe susu be dzɔdzɔmeŋutinunyalawoe ana yewoakpɔ ŋuɖoɖoa. Ŋgɔyiyi siwo wowɔ le atikewɔnyawo me wɔe be egbea amewo megakua kukpo o. Eye dzɔdzɔmeŋutinunyala aɖewo le agbagba dzem be yewoana amewo naganɔ agbe didi vie. Agbagba ka ke dzem woɖale o, nyabiasea kpɔtɔ li be, Nu ka tae míetsina eye míekuna? Ðe mɔkpɔkpɔ aɖe li be míaƒe futɔ si nye ku maganɔ anyi oa? Nyati siwo akplɔ esia ɖo adzro nya siawo me eye woaɖo biabia si nye be, Agbea katã koe nye esia? la ŋu.\nNugbagbeŋutinunyalawo kple ame siwo srɔ̃ nu tso ale si nu gbagbewo wɔna ɖia wo nɔewo ŋu la le etem kpɔ be yewoadi nu si gbɔ wòtsona be ame tsina kua tɔgbui alo mama. Gake ɖe wokpɔ ta nɛa?


Yerusalem Ƒe Gliwo Gbugbɔgatso Le Aboyomenɔnɔ Le Babilon Megbe | Biblia Me Ŋutinya\nAboyomenɔnɔ Le Babilon Va Se Ðe Yerusalem Gliawo Gbugbɔgatu\nEsi Israel-viwo nɔ aboyo me le Babilon la, xɔse ƒe dodokpɔ geɖe va wo dzi. Wotsɔ Sadrax, Mesax, kple Abed-Nego ƒu gbe ɖe kpodzo bibi aɖe me, gake Mawu ɖe wo le eme agbagbe. Emegbe esi Mediatɔwo kple Persiatɔwo ɖu Babilon dzi megbe la, wotsɔ Daniel ƒu gbe ɖe dzatawo ƒe do me, gake Mawu kpɔ eya hã ta be wòde ga nu na dzatawo.\nMlɔeba la, Persia-fia Kores ɖe asi le Israel-viwo ŋu. Esi wokplɔ wo yi Babilon abe aboyomewo ene ƒe 70 tututu megbe la, wotrɔ yi woƒe anyigba dzi. Esi wotrɔ yi Yerusalem la, nu gbãtɔ siwo wowɔ la dometɔ ɖekae nye be wodze Yehowa ƒe gbedoxɔ la tutu gɔme. Gake futɔwo tsi dɔ la nu enumake. Eyata esi wotrɔ yi Yerusalem ƒe 22 megbe hafi wowu gbedoxɔa tutu nu keŋkeŋ.\nEmegbe la, míasrɔ̃ nu le Ezra ƒe tɔtrɔ ayi Yerusalem be yeaɖo atsyɔ̃ na gbedoxɔa ŋuti. Gbedoxɔ la nuwuwu ƒe 47 megbe enye esia. Eye le Ezra ƒe mɔzɔzɔa megbe ƒe 13 la, Nexemya kpe asi ɖe Yerusalem-gli gbagbãwo gbugbɔgatu ŋu. Akpa ATƆ̃LIA kpe ƒe 152 ƒe ŋutinya ɖo vaseɖe ɣeyiɣi sia dzi.\nŊUTINYA 77 LIA\nŊUTINYA 78 LIA\nNyagblɔɖila Daniel ɖe nya sakɔ ene aɖewo gɔme.\nŊUTINYA 79 LIA\nŊUTINYA 80 LIA\nPersia-fia, Kores, na nyagblɔɖi aɖe va eme esi wòɖu Babilontɔwo dzi, eye azɔ la, egana nyagblɔɖi bubu va eme.\nŊUTINYA 81 LIA\nIsrael-viwo gbe toɖoɖo amegbetɔwo ƒe sewo ale be woawɔ Mawu ƒe sewo dzi. Ðe Mawu ayra woa?\nŊUTINYA 82 LIA\nMordekai Kple Esta\nFianyɔnu Wasti dze tugbe, gake Fia Ahasweros na Esta va zu fianyɔnu ɖe Wasti teƒe. Nu ka tae?\nŊUTINYA 83 LIA\nEle be dɔwɔlawo ƒe yiwo kple akplɔwo nanɔ wo ŋu zã kple keli esime wogbugbɔ le glia ɖom.\nAkpa 5—Aboyomenɔnɔ Le Babilon Va Se Ðe Yerusalem Gliawo Gbugbɔgatu


Nu Kae Mawɔ Ne Dzinyela Aɖe Le Dɔ Lém? | Sɔhɛwo Biana Be\nGBE BUBU Afrikaans Albanian Amerika Tokunɔgbe Amharic Arabic Arabic (Lebanon) Armenian Azerbaijani Azerbaijani (Cyrillic) Brazil Tokunɔgbe Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Estonian Eŋlisi Eʋegbe Fijian Finnish Fon Franse Georgian German Greek Haitian Creole Hausa Hebrew Hiligaynon Hindi Hindi (Roman) Hungarian Iban Icelandic Igbo Iloko Indonesian Italian Italy Tokunɔgbe Japanese Kazakh Kazakh (Arabic) Kikamba Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Myanmar Nepali Norwegian Nzema Oromo Pangasinan Persian Polish Portuguese Portuguese (Portugal) Romanian Russia Tokunɔgbe Russian Sepedi Serbian Serbian (Roman) Shona Sinhala Slovak Slovenian Spanish Swahili Swedish Tagalog Tatar Telugu Thai Tigrinya Tiv Turkish Turkmen Ukrainian Uzbek Uzbek (Roman) Vietnamese Xhosa Yoruba Zulu\nSɔhɛ geɖe metsia dzi ɖe beléle na dɔnɔ ƒe nyawo ŋu o. Ðewohĩ ƒe geɖe megbe hafi lãmesẽkuxiwo ava nɔ fu ɖem na wo dzilawo.\nKe nu kae nàwɔ ne tɔwò alo nɔwò dze dɔ vevie esi nèkpɔtɔ nye sɔhɛ? Se sɔhɛ eve aɖewo siwo nɔ te ɖe nɔnɔme sesẽ sia nu ƒe ŋutinyawo ɖa.\nNu si me Emmaline to\nNu si me Emily to\nNɔnye le dɔléle sesẽ aɖe si woyɔna be Ehlers-Danlos syndrome (EDS) lém. Enye dɔ vɔ̃ɖi aɖe si gblẽa nu le ame ƒe ƒunukpeƒewo, ŋutigbalẽ kple ʋukawo ŋu.\nWomete ŋu daa dɔléle sia o, eye ewɔe be nu te nɔnye ŋu vevie le ƒe ewo siwo va yi me. Ɣeaɖewoɣi la, eƒe ʋu ɖiɖina kpɔtɔna ale gbegbe be eƒe agbe ɖoa afɔku me; eye ɣeaɖewoɣi hã, esea veve ale gbegbe be ɖeko wòdina be yeaku.\nYehowa Ðasefowoe míenye, eye míaƒe hamea me tɔwo nye kpekpeɖeŋutsoƒe gã aɖe na mí! Le kpɔɖeŋu me, nyitsɔ laa la, hanyeti nyɔnuvi aɖe ɖo agbalẽ ɖe míaƒe ƒomea hegblɔ be yelɔ̃ mí ŋutɔ, eye be yeli ɣesiaɣi ana kpekpeɖeŋu mí. Dzidzɔ gã ka gbegbee nye esi wònye be xɔlɔ̃ siawo tɔgbi le mía si!\nBiblia hã kpe ɖe ŋunye ale gbegbe. Le kpɔɖeŋu me, nye mawunyakpukpui veviwo dometɔ ɖekae nye Psalmo 34:18, si gblɔ be: “Yehowa tsɔ ɖe ame siwo ƒe dzi gbã gudugudu la gbɔ.” Bubu hãe nye Hebritɔwo 13:6, si gblɔ be: “Yehowa ye nye nye kpeɖeŋutɔ; nyemavɔ̃ o.”\nMawunyakpukpui evelia sia me nyawo dea dzi gbɔ nam ŋutɔ. Nu si mevɔ̃na wue nye be nɔnye ava ku agblẽm ɖi. Melɔ̃e ŋutɔ, eye mekpɔa dzidzɔ ɖe ŋkeke ɖe sia ɖe si nye kplii míenɔ anyi ɖekae ŋu. Mawunyakpukpui ma kpe ɖe ŋunye mekpɔe be nu ka kee adzɔ le etsɔme o, ele be kakaɖedzi sẽŋu nanɔ asinye.\nGake mevɔ̃a nu bubu aɖe hã. Woxɔa EDS dɔlélea le ame dzila ŋu. Nɔnye xɔe le nɔa ŋu, eye nye hã mexɔe le nɔnye ŋu. Ta efia be, EDS le nye hã ŋunye. Gake Hebritɔwo 13:6 na meka ɖe edzi be Yehowa anye “nye kpeɖeŋutɔ” le go sia hã me.\nEya ta medzea agbagba be makpɔ ŋudzedze ɖe nu si le asinye fifia ŋu, eye be maganɔ nu siwo dzɔ va yi ŋu bum alo atsi dzi fũu ɖe etsɔme ŋu o. Dzi ate ŋu aɖe le ƒonye ne metsɔa nu siwo nɔnye te ŋu wɔna tsã le sɔsɔm kple nu siwo megate ŋu le wɔwɔm fifia o. Biblia gblɔ be nɔnɔme sesẽ siwo me tom míele fifia la nye “ɣeyiɣi vi aɖe ƒe xaxa si nu mesẽ o,” ne míetsɔe sɔ kple mɔkpɔkpɔ si le mía si be míava nɔ agbe tegbee eye míagadze dɔ azɔ o.— 2 Korintotɔwo 4:17; Nyaɖeɖefia 21:1-4.\nBu nya sia ŋu: Nu kae kpe ɖe Emmaline ŋu be dzi meɖe le eƒo o? Aleke wò hã nàwɔ alé dzi ɖe ƒo ne èle nɔnɔme sesẽwo me tom?\nEsi menɔ sekɛndrisuku la, blanuiléledɔ dze tɔnye dzi. Dɔlélea wɔe be tɔnye trɔ zu ame bubu kura. Tso ɣemaɣi la, blanuiléle si gbɔ eme, vɔvɔ̃ madzemadzee kple dzimaɖitsitsi atraɖii ɖe kpe na tɔnye. Ele avu wɔm kplii ƒe 15 sɔŋue nye esia. Etena ɖe edzi ŋutɔ be yeléa blanui nenema gbegbe evɔ enya be naneke medzɔ si ta yealé blanui nenema hafi o.\nYehowa Ðasefowoe míenye eye míaƒe hamea me tɔwo kpena ɖe mía ŋu ŋutɔ. Míaƒe haxɔsetɔwo nyoa dɔme hesea nu gɔme na mí ale gbegbe, eye ame aɖeke mena tɔnye se le eɖokui me be yeƒe wɔƒe aɖeke megale hamea me o. Ale si tɔnye le dzi dom le eƒe nɔnɔmea me na be meva lɔ̃e vevie wu tsã.\nEdzroam vevie be tɔnye naganɔ abe ale si wònɔ tsã ene—enɔ lãmesẽ nyui me, metsia dzimaɖi ɖe naneke ŋu o, eye wònɔ dzidzɔ kpɔm. Fifia etena ɖe dzinye ŋutɔ be ele be wòanɔ avu wɔm kple seselelãme manyomanyo siwo le abe futɔ makpɔmakpɔ aɖe ene gbe sia gbe.\nKe hã, tɔnye kua kutri vevie be yealé dzi ɖe ƒo ɣesiaɣi. Nyitsɔ laa esi eƒe dɔa gaho nɛ vevie la, edzea agbagba be yeazã ɣeyiɣi vi aɖe atsɔ axlẽ Biblia gbe sia gbe, ne anye kpukpui ʋɛ aɖewo koe hã. Esia do ŋusẽe ŋutɔ. Biblia ƒe akpa sue aɖe xexlẽ gbe sia gbe nenema xɔe ɖe agbe. Mekpɔ dzidzɔ ɖe tɔnye ŋu ɣemaɣi wu ɣeyiɣi bubu ɖe sia ɖe.\nNya siwo le Nehemiya 8:10 doa dzidzɔ nam ale gbegbe, afi ma gblɔ be: “Dzidzɔ si tsoa Yehowa gbɔe nye miaƒe mɔ́ sesẽ.” Nyateƒe matrɔmatrɔe wònye. Dzidzɔ si mekpɔna le nɔviwo dome ne mede kpekpeawo hele gome kpɔm le wo me la daa gbe le nye dzi si xɔ abi la ŋu. Enana agbe ɖoa menye ŋkeke bliboa katã. Tɔnye ƒe kpɔɖeŋu nyuia na mesrɔ̃e be nɔnɔme sesẽ ka ke mee mato o, Yehowa le klalo ɣesiaɣi be yeakpe ɖe ŋunye.\nBu nya sia ŋu: Aleke Emily kpe ɖe tɔa ŋu esi wòdze dɔ vevie? Ne ame aɖe le blanuiléledɔ lém la, aleke nàte ŋu akpe ɖe eŋu?\nNe Dziwòla Le Dɔ Lém\nƉoe Ɖe Amewo Ɖoe Ɖe Amewo Nu Kae Mawɔ Ne Dzinyela Aɖe Le Dɔ Lém?


Aleke Yehowa Ðasefowo Ƒe Kpekpewo Nɔna?\nNu si Kristotɔ gbãtɔwo wɔna le woƒe kpekpewo mee nye be, wodzia ha, doa gbe ɖa, eye woxlẽa Ŋɔŋlɔawo hedzroa wo me—womewɔa kɔnu nyanyɛ aɖeke o. (1 Korintotɔwo 14:26) Aleae míawo hã míewɔa míaƒe kpekpewoe.\nBiblia dzie míetua míaƒe nufiafiawo ɖo, eye wosɔ na agbenɔnɔ. Hame ɖe sia ɖe kpena le kwasiɖanuwuwuwo hesea miniti 30 ƒe Biblia me nuƒo, si fiaa ale si míawɔ ɖe Ŋɔŋlɔawo me nyawo dzii le agbe me kple ale si emenyawo le eme vam le míaƒe ŋkekea mee la mí. Kpekpea valawo kea woƒe Bibliawo nɔa edzi kpɔm ne nuƒolaa yɔ mawunyakpukpui aɖe hele exlẽm. Le dutoƒonuƒoa megbe la, míewɔa “Gbetakpɔxɔ” Nusɔsrɔ̃ gaƒoƒo ɖeka, eye wonaa mɔnukpɔkpɔ kpekpea valawo be woakpɔ gome le Gbetakpɔxɔ ƒe tata si míesrɔ̃na la ƒe biabiawo ŋu ɖoɖo me. Numedzodzro siawo kpena ɖe mía ŋu be míawɔ ɖe Biblia ƒe mɔfiamewo dzi le agbe me. Nyati ɖeka ma kee míesrɔ̃na le míaƒe hame siwo wu 110,000 siwo le xexea me godoo la me.\nEkpena ɖe mía ŋu be míanye nufiala nyuiwo. Míegakpena fiẽ aɖe le kwasiɖaa me hena kpekpe si woma ɖe akpa etɔ̃ me, si míeyɔna be Kristotɔwo Ƒe Agbenɔnɔ Kple Subɔsubɔdɔ. Agbalẽ si wotana ɣleti sia ɣleti si ƒe tanyae nye Agbenɔnɔ Kple Subɔsubɔdɔ Kpekpe Ƒe Nusrɔ̃gbalẽ ye míezãna le kpekpea me. Kpekpea ƒe akpa gbãtɔ, si nye Nu Xɔasi Siwo Le Mawu Ƒe Nya La Me, kpena ɖe mía ŋu míesea Biblia ƒe akpa aɖe si hamea xlẽ do ŋgɔ hafi va la gɔme ɖe edzi. Esi kplɔnɛ ɖoe nye Na Wò Subɔsubɔdɔa Nanyo Ðe Edzi; enye ale si míadzro Biblia me kple amewo la ƒe wɔwɔfiawo. Aɖaŋuɖola aɖe gblɔa nu siwo wòle be míawɔ be míagabi ɖe edzi le nuxexlẽ kple nufiafia me la na mí. (1 Timoteo 4:13) Akpa mamlɛtɔ, si nye Kristotɔwo Ƒe Agbenɔnɔ, la kuna ɖe ale si míawɔ Biblia ƒe mɔfiamewo dzi le míaƒe agbenɔnɔ me gbe sia gbe ŋu. Eƒe akpa aɖe nyea biabiawo kple ŋuɖoɖo ƒe numedzodzro si kpena ɖe mía ŋu míesea Biblia gɔme nyuie.\nNe ède míaƒe kpekpeawo la, nu nyui siwo nàsrɔ̃ tso Biblia me la alé dzi na wò godoo.—Yesaya 54:13.\nNu kawoe nàkpɔ mɔ be yeasrɔ̃ ne ède Yehowa Ðasefowo ƒe kpekpewo?\nKpekpe siwo míewɔna kwasiɖa sia kwasiɖa la dometɔ kae nàdi be yeade fifia?\nDze agbagba nàto nu siwo me míadzro le míaƒe kpekpe siwo gbɔna me la dometɔ aɖewo me do ŋgɔ. De dzesi nu siwo gbegbe nàte ŋu asrɔ̃ tso Biblia me le kpekpeawo me si aɖe vi na wò le wò agbe me.


Aleke Maɖɔ Ŋu Ðo Le Text Message Gome? | Sɔhɛwo Biana Be\nGBE BUBU Afrikaans Albanian Amharic Arabic Arabic (Lebanon) Armenian Azerbaijani Azerbaijani (Cyrillic) Bislama Brazil Tokunɔgbe Bulgarian Cambodian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Karen (S'gaw) Kazakh Kazakh (Arabic) Kikamba Kinyarwanda Kirghiz Kirundi Korean Latvian Lingala Lithuanian Luganda Macedonian Malagasy Malay Malayalam Maltese Mongolian Myanmar Nepali Norwegian Nzema Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quechua (Bolivia) Quichua (Imbabura) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Tamil Tatar Telugu Thai Tsonga Turkish Turkmen Tzotzil Ukrainian Urdu Urhobo Vietnamese Xhosa Yoruba Zulu\n:-) Ne èzãa text message nyuie la, anye mɔnu nyui aɖe si dzi nàto anɔ kadodo me kple xɔ̃wòwo.\n:-( Ne mezãnɛ nyuie o la, ate ŋu agblẽ wò kple xɔ̃wòwo dome, eye wòaƒo ɖi wò ŋkɔ hã.\nÀkpɔ nu siwo wòle be nànya tso text message ŋu le nyati sia me\nAme siwo nèŋlɔa wo na\nNya siwo nèŋlɔna na wo\nƔeyiɣi si masɔ o\nEsiawo hã le nyati sia me:\nEŋɔŋlɔ ŋuti dodokpɔwo\nSɔhɛ geɖewo bua text message be ehiã vevie na yewo le kadodo kple ame bubuwo me. Text message akpe ɖe ŋuwò nànɔ kadodo me kple ame siwo katã ƒe ŋkɔ nèŋlɔ ɖi la le afi sia afi si nèle, negbe ɖe dziwòlawo meɖe mɔ na wò o.\n“Fofonye medina be nye kple nɔvinye nyɔnu míanɔ dze ɖom kple ŋutsuviwo o. Ne míaɖo dze kpli wo la, ke ele be wòanye telefon ŋutɔ dzi le míaƒe asadzi eye ele be ame bubuwo nanɔ anyi.”—Lenore.\nNu si wòle be nànya: Ne ètsɔa wò kaƒodzesi naa ame sia ame ko la, ke nya aɖe gbɔna dzɔdzɔ ge ɖe dziwò.\n“Ne mèkpɔ nyuie le ame siwo nètsɔa wò kaƒodzesi na ŋu o la, ke nyae be ègbɔna nyatakakawo alo foto siwo màdi o la xɔ ge.”—Scott.\n“Ne ènye ŋutsuvi evɔ ènɔa nu ŋlɔm na nyɔnuvi aɖe la, eteƒe madidi hafi miaƒe nu nalé dzi na mia nɔewo o.”—Steven.\nBiblia gblɔ be: “ Nunyala kpɔa dzɔgbevɔ̃e, eye wòɣlaa eɖokui. ” (Lododowo 22:3) Ne èɖɔ ŋu ɖo le nu ʋɛ aɖewo me la, àƒo asa na dzigbagbã na ɖokuiwò.\nNudzɔdzɔ ŋutɔŋutɔ: “ Medze xɔlɔ̃ ŋutsuvi aɖe, eye míeŋlɔa nu na mía nɔewo ŋutɔ. Nye ya metsɔe be xɔlɔ̃wo ko míenye. Nyemebui be esia nye kuxi aɖeke o va se ɖe esime wògblɔ nam be nunye lé dzi na ye. Esi mebu nyaa ŋu kpɔ la, mekpɔe dze sii be mele be made ha kplii nenema gbegbe hafi o. ”—Melinda.\nBu eŋu kpɔ: Ŋusẽ kae nèsusu be nya si ŋutsuvia gblɔ na Melinda la akpɔ ɖe woƒe xɔlɔ̃dzedzea dzi?\nGbugbɔ ŋutinya la ŋlɔ! Aleke wòle be Melinda nawɔ nu hafi ale be eya kple ŋutsuvia nanye xɔlɔ̃wo ko?\nText message ɖoɖo ɖa le bɔbɔe, eye exɔxɔ hã vivina ŋutɔ. Gake esiawo katã ate ŋu awɔe be míaŋlɔ be be amewo ate ŋu ase míaƒe nyawo gɔme bubui.\nNu si wòle be nànya: Amewo tea ŋu sea text message me nyawo gɔme bubui.\n“Wò seselelãme kple gbe mate ŋu adze le nu si nèŋlɔ ɖo ɖe amewo me o, nenye be ètsɔ seselelãmefiadzesiwo kpe ɖe eŋu gɔ̃ hã.”—Briana.\n“Menya nyɔnuvi aɖewo siwo gblẽ ŋkɔ na wo ɖokuiwo eye wobua wo be wodzia ahiã ŋutsuviwo le nu siwo woŋlɔ ɖo ɖe ŋutsuviwo ta.”—Laura.\nBiblia gblɔ be: “ Ame dzɔdzɔe bua nya ŋu nyuie hafi ɖoa eŋu. ” (Lododowo 15:28, Eʋegbe Biblia, ƒe 2010 tɔ) Nufiame kae le eme? Ne èŋlɔ nane be yeaɖo ɖe ame aɖe la, xlẽe nyuie hafi nàɖoe ɖa!\nƔeyiɣi si me nèŋlɔa wo\nNuwo ŋu bubu nyuie akpe ɖe ŋuwò nànya ɣeyiɣi si asɔ nàŋlɔ nu na amewo kple ɣeyiɣi si masɔ o.\nNu si wòle be nànya: Ne mètso nya me le ɣeyiɣi siwo me wòasɔ le be nàŋlɔ text message kple esiwo me masɔ le o ŋu o la, amewo abu wò be mèbua ame o eye ànya xɔ̃wòwo ɖa le ɖokuiwò ŋu.\n“Ele bɔbɔe be míaŋlɔ ɣeyiɣi siwo me masɔ le be míanɔ text message ŋlɔm na amewo o be. Menɔa dzea ɖom kple ame aɖe alo nɔa nu ɖum le kplɔ̃ ŋu ganɔa text message ŋlɔm na ame bubu le ɣeyiɣi ma ke me.”—Allison.\n“Afɔku gã aɖee wònye be ame nanɔ ʋum kum aganɔ text message ŋlɔm. Ne wò ŋku dzo le mɔa dzi la, ele bɔbɔe be nadze afɔku.”—Anne.\nBiblia gblɔ be: “ Ɣeyiɣi li na nu sia nu . . . ɖoɖoeziɣi li, eye nuƒoɣi li. ” (Nyagblɔla 3:1, 7) Mɔfiame sia si ku ɖe nuƒoɣi ŋu la, ka text message ŋɔŋlɔ hã!\nAme kae nèle eŋlɔm na\n;-) Wɔ ɖe dziwòlawo ƒe mɔfiamewo dzi.—Kolosetɔwo 3:20.\n;-) Mèganɔ wò kaƒodzesi tsɔm na ame sia ame ko o. Ne ègbe goʋuʋu wò nyatakakawo, abe kaƒodzesi ene, na amewo bubutɔe la, ke èle aɖaŋu si nàva hiã le tsitsime la tum ɖo.\n;-) Mèganɔ lɔlɔ̃nyawo ɖom ɖee ne wòava dze ŋku ɖe ŋuwò o. Ne nuwò va lé dzi nɛ la, ke vevesese kple dzigbagbã koe wòava nye na wò.\n“Dzinyelawo nyae be nyemewɔa nu gbegblẽ aɖeke le asitelefon dzi o, eya ta woka ɖe dzinye be maɖɔ ŋu ɖo le ame siwo menaa nye kaƒodzesi gome.”—Briana.\n;-) Hafi nàdze nua ŋɔŋlɔ na amea gɔme la, tɔ nàbia ɖokuiwò be, ‘Ðe wòasɔ be magblɔ nya sia nɛ to text message dzia?’ Ðewohĩ asɔ wu be nàƒo ka nɛ alo nàlala va se ɖe esime nàkpɔ amea ŋutɔ agblɔe nɛ.\n;-) Mègaŋlɔ nya si màte ŋu agblɔ na amea ŋkume-kple-ŋkume o la ɖo ɖee to asitelefon dzi o. Sarah si xɔ ƒe 23 gblɔ be: “ Ne nyaa mesɔ nàgblɔ ame bubu nase o ko la, mègaŋlɔe ɖo ɖa amea o. ”\n“Ne ame aɖe ɖo gbegblẽvi ƒe foto aɖe ɖe wò la, gblɔe na dziwòlawo. Esia akpɔ tawò eye wòana dziwòlawo hã naka ɖe dziwò wu.”—Sirvan.\n;-) Ðo ɣeyiɣi aɖe ɖi nànɔ wò asitelefon la tsim. Nyɔnuvi aɖe si ŋkɔe nye Olivia gblɔ be: “ Nyemenana nye asitelefon nɔa gbɔnye ne mele nu ɖum alo mele nu srɔ̃m o. Ne mele Kristotɔwo ƒe kpekpewo me la, metsinɛ ale be magahe nye susu o.”\n;-) Bu ame ŋu. (Filipitɔwo 2:4) Ne èle dze ɖom kple ame aɖe ŋkume-kple-ŋkume la, mèganɔ nu ŋlɔm na ame bubuwo le asitelefon dzi le ɣeyiɣi ma ke me o.\n“Mede se na ɖokuinye be ne mele xɔ̃nyewo dome la, nyemaŋlɔ nu na ame aɖeke to asitelefon dzi o negbe ɖe wòhiã vevie. Nyemetsɔa nye kaƒodzesi na ame siwo nyemenya tututu o.”—Janelly.\nWò kple ame aɖe miele gbeɖoɖi me ɣleti adee nye esia, gake èva de dzesii be yewomesɔ na yewo nɔewo o. Nya siwo gbɔna la dometɔ kae sɔ nàŋlɔ ɖo ɖee to asitelefon dzi?\n“Ehiã be míalé nya aɖe akpɔ. Ɣekaɣie míate ŋu ado go?”\nŊuɖoɖo nyuitɔ: B. Anyo be miado go ŋkume-kple-ŋkume aƒo nu tso miaƒe kadodoa me tsotso, si nye ŋkubiãnya la ŋu, negbe ɖe afɔku ate ŋu ado go tso esia wɔwɔ me ko.—Luka 6:31.\nWoɖo foto aɖe ɖe wò to asitelefon dzi si me wò sukuhati aɖe ɖe amama le. Nu kae nye nu nyuitɔ si nàwɔ?\nNàtutu fotoa enumake.\nNàɖo fotoa ɖe xɔ̃wòwo katã.\nŊuɖoɖo nyuitɔ: A. “Gbɔdɔnuwo ɖoɖo ɖe ame to asitelefon dzi” ɖia gbɔ ame sia ame si kpɔe. Eya ta mègakpɔ gome le eme o!—Efesotɔwo 5:3, 4.\nWò kple dziwòlawo kple nɔviwo miele nu ɖum le kplɔ̃ ŋu eye wò asitelefon ɖi eye nède dzesii be ame aɖee ŋlɔ nu na ye. Nu kae nye nu nyuitɔ wòle be nàwɔ?\nNàtsɔ wò asitelefon la enumake axlẽ nyatakaka si woɖo ɖe wò ahasusui be yeƒe ƒometɔwo matsɔe vevie o.\nNàlala va se ɖe esime miedzo le nuɖuƒea hafi nàxlẽ nyatakakaa.\nŊuɖoɖo nyuitɔ: B. Àte ŋu aɖe asi le nyatakaka ma xexlẽ ŋu gbɔ. Bu ƒowòmetɔwo ŋu gbã.—Filipitɔwo 1:10.\nƉoe Ɖe Amewo Ɖoe Ɖe Amewo Aleke Maɖɔ Ŋu Ðo Le Text Message Gome?


Yesu Yi Yerusalem Abe Fia Ene | Yesu Ƒe Agbemeŋutinya\nFia La Nɔ Tedzi Dzi Yi Yerusalem\nMATEO 21:1-11, 14-17 MARKO 11:1-11 LUKA 19:29-44 YOHANES 12:12-19\nAMEWO TSO ASEYE ESIME YESU YINA YERUSALEM\nEGBLƆ YERUSALEM ƑE TSƆTSRƆ̃ ŊU NYA ÐI\nLe ŋkeke si kplɔe ɖo si nye Kwasiɖagbe, Nisan 9 lia dzi la, Yesu kple eƒe nusrɔ̃lawo dzo le Betania heɖo ta Yerusalem. Esi wogogo Betfage, si le Amitoa dzi la, Yesu gblɔ na eƒe nusrɔ̃lawo dometɔ eve be:\n“Miyi kɔƒe si kpɔm miele le mia ŋgɔ la me, eye ne mieɖo ko la, miakpɔ tedzi aɖe le ka me, eye tedzivi aɖe le egbɔ. Miɖe ka wo, eye miakplɔ wo vɛ nam. Ne ame aɖe bia nya aɖe mi la, migblɔ be, ‘Aƒetɔ lae le wo hiãm.’ Eye enumake aɖo wo ɖa.”—Mateo 21:2, 3.\nNusrɔ̃lawo mede dzesii be nya si Yesu gblɔ na yewo la na Biblia me nyagblɔɖi aɖe va eme o. Gake emegbe wova kpɔe be enye Zakariya ƒe nyagblɔɖi me vava. Egblɔ nɔnɔme si me Fia si ŋugbe Mawu do la ava Yerusalem le la ɖi ale: ‘Ebɔbɔ eɖokui, eye wòdo tedzi, si nye tedzinɔ ƒe vi.’—Zakariya 9:9.\nEsi nusrɔ̃lawo yi Betfage eye wonɔ ka ɖem tedzivia kple nɔa la, ame siwo tsi tre ɖe afi ma la bia wo be: “Nu ka tae miele ka ɖem tedzivi la?” (Marko 11:5) Esi nusrɔ̃lawo ɖo eŋu na wo be Aƒetɔ lae le wo hiãm la, woɖe mɔ na wo wokplɔ wo yi na Yesu. Nusrɔ̃lawo ɖo woƒe awudziwuiwo ɖe tedzinɔ la kple via dzi, ke Yesu de tedzivi la dzi.\nAmehawo nɔ agbɔ sɔm ɖe edzi esime Yesu le tedzia dzi ɖo ta Yerusalem. Ame geɖe ɖo woƒe awuwo ɖe mɔa dzi. Ame bubuwo hã “ŋe atilɔwo tso gbe me” ɖo ɖe mɔa dzi. Wonɔ ɣli dom be: “Míeɖe kuku, xɔ nɛ! Woayra ame si gbɔna le Yehowa ƒe ŋkɔ me! Woayra mía fofo David ƒe Fiaɖuƒe si gbɔna la!” (Marko 11:8-10) Nya mawo ku dzi na Farisitɔ siwo nɔ ameha la dome. Wogblɔ na Yesu be: “Nufiala, gbe nya na wò nusrɔ̃lawo.” Yesu ɖo eŋu na wo be: “Mele egblɔm na mi be, ne ame siawo zi kpi la, kpewo ado ɣli.”—Luka 19:39, 40.\nEsi Yesu kpɔ Yerusalem la, efa avi eye wògblɔ be: “Wò la, ɖe wòle be nànya nu siwo na ŋutifafa wò le ŋkeke sia me hafi—ke woɣla ɖe wò ŋkuwo fifia.” Yerusalem akpɔ eƒe tosesẽa ŋuti teƒeɖoɖo. Yesu gblɔe ɖi be: “Wò futɔwo atu ati biɖoebiɖoewo aƒo xlã wò godoo va kpe, woaɖe to ɖe wò eye woaxaxa wò ɖo le goawo katã me. Woatsɔ wò kple viwò siwo le mewò la axlã ɖe anyi, eye womagblẽ kpe ɖe kpe dzi le mewò o.” (Luka 19:42-44) Yesu ƒe nyawo va eme esi wotsrɔ̃ Yerusalem le ƒe 70 K.Ŋ.\nEsi Yesu va ɖo Yerusalem la, ‘zi tɔ le du bliboa me, eye amewo nɔ biabiam be: “Ame kae nye esia?”’ Ameha la nɔ gbɔgblɔm be: “Ame siae nye nyagblɔɖila Yesu si tso Nazaret le Galilea!” (Mateo 21:10, 11) Ameha la me tɔ siwo kpɔ Yesu wòfɔ Lazaro ɖe tsitre la gblɔ nukunu ma ŋu nya na ame bubuawo. Farisitɔwo fa konyi be wɔna aɖeke megale yewo ŋu o. Wogblɔ na wo nɔewo be: “Xexe blibo la katãe nye ema dze eyome hoo.”—Yohanes 12:18, 19.\nYesu yi gbedoxɔa me be yeafia nu, abe ale si wòlɔ̃a wɔwɔ ne eyi Yerusalem ene. Le afi ma la, eda gbe le ŋkuagbãtɔwo kple bunɔwo ŋu. Esi nunɔlawo ƒe tatɔwo kple agbalẽfialawo kpɔ nu siwo wɔm wònɔ hese ɣli si dom ɖeviwo le le gbedoxɔa me be, “Míeɖe kuku, xɔ na David Vi la!” la, dɔme ve wo. Subɔsubɔhakplɔlawo bia Yesu be: “Èle nya si gblɔm wole la sema?” Yesu ɖo eŋu be: “Ðe miexlẽe kpɔ be, ‘Ðeviwo kple vi nonowo ƒe nu me nèdzra kafukafu ɖo’ oa?”—Mateo 21:15, 16.\nYesu tsa ŋku le nuwo katã dzi godoo le gbedoxɔa me. Esi fiẽsi nɔ ɖoɖom ta la, eya kple eƒe apostoloawo dzo. Hafi Nisan 10 lia naɖo la, egatrɔ yi Betania, eye wòtsi afi ma dɔ le Kwasiɖagbe ƒe zã me.\nƔekaɣie Yesu yi Yerusalem abe Fia ene, eye nɔnɔme ka mee wòyi le?\nAleke Yesu se le eɖokui me esi wòkpɔ Yerusalem, eye nya kae wògblɔ ɖi?\nNu kae dzɔ esi Yesu yi gbedoxɔa me?\njy ta 102 axa 238-239


Psalmowo 136 | Biblia Le Internet Dzi | Xexe Yeye Gɔmeɖeɖe\nYehowa ƒe lɔlɔ̃ si nu metsina o la li tegbee\nDziƒowo kple anyigba wɔwɔ aɖaŋutɔe (5, 6)\nFarao ku le Ƒudzĩa me (15)\nMawu ɖoa ŋku ame si wobɔbɔ ɖe anyi la dzi (23)\nNuɖuɖunana nu gbagbewo katã (25)\n136 Mida akpe na Yehowa, elabena eya amea nyo;+Eƒe lɔlɔ̃ si nu metsina o la li tegbee.+ 2 Mida akpe na mawuwo dzi Mawu la,+Elabe eƒe lɔlɔ̃ si nu metsina o la li tegbee. 3 Mida akpe na aƒetɔwo dzi Aƒetɔ la,Elabe eƒe lɔlɔ̃ si nu metsina o la li tegbee. 4 Eya ɖeɖe koe wɔa nukunu gãwo,+Elabe eƒe lɔlɔ̃ si nu metsina o la li tegbee.+ 5 Eya ame si wɔ dziƒowo le aɖaŋu* me,+Elabe eƒe lɔlɔ̃ si nu metsina o la li tegbee. 6 Eya ame si keke anyigba ɖe tsiwo dzi,+Elabe eƒe lɔlɔ̃ si nu metsina o la li tegbee. 7 Eya ame si wɔ nu keklẽ gãwo,+Elabe eƒe lɔlɔ̃ si nu metsina o la li tegbee, 8 Ɣe, ne wòaɖu ŋkeke dzi,+Elabe eƒe lɔlɔ̃ si nu metsina o la li tegbee, 9 Dzinu kple ɣletiviwo, ne woaɖu zã dzi,+Elabe eƒe lɔlɔ̃ si nu metsina o la li tegbee. 10 Eya ame si wu Egiptetɔwo ƒe ŋgɔgbeviwo,+Elabe eƒe lɔlɔ̃ si nu metsina o la li tegbee. 11 Eya ame si kplɔ Israel dzoe le wo dome,+Elabe eƒe lɔlɔ̃ si nu metsina o la li tegbee, 12 Ekplɔ wo dzoe kple asi sesẽ+ kpakple alɔ si wòdo ɖe dzi,Elabe eƒe lɔlɔ̃ si nu metsina o la li tegbee. 13 Eya ame si ma Ƒudzĩ la me ɖe eve,*+Elabe eƒe lɔlɔ̃ si nu metsina o la li tegbee. 14 Eya ame si na Israel zɔ to ƒu la titina,+Elabe eƒe lɔlɔ̃ si nu metsina o la li tegbee. 15 Eya ame si ʋuʋu Farao kple eƒe aʋakɔ la kɔ ɖe Ƒudzĩ la me,+Elabe eƒe lɔlɔ̃ si nu metsina o la li tegbee. 16 Eya ame si kplɔ eƒe dukɔ la to gbedzi,+Elabe eƒe lɔlɔ̃ si nu metsina o la li tegbee. 17 Eya ame si da nu fia gãwo ƒu anyi,+Elabe eƒe lɔlɔ̃ si nu metsina o la li tegbee. 18 Eya ame si wu fia sesẽwo,Elabe eƒe lɔlɔ̃ si nu metsina o la li tegbee, 19 Amori-fia Sihon,+Elabe eƒe lɔlɔ̃ si nu metsina o la li tegbee, 20 Kple Basan-fia Og,+Elabe eƒe lɔlɔ̃ si nu metsina o la li tegbee. 21 Eya ame si tsɔ woƒe anyigba wɔ domenyinui,+Elabe eƒe lɔlɔ̃ si nu metsina o la li tegbee, 22 Etsɔe wɔ domenyinu na eƒe subɔla Israel,Elabe eƒe lɔlɔ̃ si nu metsina o la li tegbee. 23 Eya ame si ɖo ŋku mía dzi esime wobɔbɔ mí ɖe anyi,+Elabe eƒe lɔlɔ̃ si nu metsina o la li tegbee.+ 24 Eya ame si ɖe mí tso míaƒe futɔwo si me zi geɖe,+Elabe eƒe lɔlɔ̃ si nu metsina o la li tegbee. 25 Eya ame si naa nuɖuɖu nu gbagbewo* katã,+Elabe eƒe lɔlɔ̃ si nu metsina o la li tegbee. 26 Mida akpe na dziƒowo ƒe Mawu la,Elabe eƒe lɔlɔ̃ si nu metsina o la li tegbee.\n^ Alo, “nunya.”\n^ Alo, “kakɛkakɛe.”


4 Mose 24 | Biblia Le Internet Dzi | Xexe Yeye Gɔmeɖeɖe\n4 Mose 24:1-25\nBileam ƒe hamelo etɔ̃lia (1-11)\nBileam ƒe hamelo enelia (12-25)\n24 Esi Bileam kpɔ be edze Yehowa ŋu be yeayra Israel la, megayi ɖadi vɔ̃ na wo abe tsã ene o,+ ke boŋ etrɔ dze ŋgɔ gbea dzi. 2 Esi Bileam fɔ mo dzi kpɔ Israel ƒe to vovovoawo+ le woƒe avɔgbadɔwo me la, Mawu ƒe gbɔgbɔ va edzi.+ 3 Eye wòdo hamelo sia be:+ “Bileam, Beor vi ƒe numegbee nye esi,Ŋutsu si ƒe ŋkuwo le ʋuʋu ɖi la ƒe gbee nye esi, 4 Ame si le Mawu ƒe nyawo sem la ƒe gbe,Ame si kpɔ Ŋusẽkatãtɔ la ƒe ŋutega,Ame si tsyɔ mo anyi esi eƒe ŋkuwo le te:+ 5 Oo Yakob, wò agbadɔwo nya kpɔ loo!Oo Israel, wò avɔgbadɔwo dze ani ŋutɔ!+ 6 Wode didiƒe ke abe baliwo ene,+Abe abɔ siwo le tɔsisi to ene,Abe aloeti siwo Yehowa do ene,Abe sederti siwo le tɔ to ene. 7 Tsi le tsyɔtsyɔm tso eƒe lãgbalẽgolo eveawo me,Eye wòƒã eƒe nukuwo* ɖe tɔ geɖewo to.+ Eƒe fia+ hã axɔ ŋkɔ wu Agag,+Eye woado eƒe fiaɖuƒe ɖe dzi.+ 8 Mawu kplɔe tso Egipte gbɔna;Ele abe gbenyi ƒe dzo ene na wo. Aɖu dukɔ siwo tee ɖe to la keŋ,+Agbã woƒe ƒuwo, eye wòatsɔ eƒe aŋutrɔwo akaka wo. 9 Ele adeklo dzi, etsyɔ akɔ anyi abe dzata ene,Eye abe dzatatsu ene la, ame kae ake atsɛ aʋuʋui? Ame siwo yraa wò la nye yayratɔwo,Eye ame siwo ƒoa fi dea wò la nye fiƒodemewo.”+ 10 Ale Balak do dɔmedzoe ɖe Bileam ŋu hesi akpe gblɔ na Bileam be: “Ðe meyɔ wò be nàƒo fi ade nye futɔwo nam,+ eye kpɔ ɖa, èva yra wo zi etɔ̃ sɔŋ boŋ. 11 Azɔ netsɔ nàtrɔ ayi mia de. Ðe meɖoe be made bubu gã ŋuwò hafi,+ gake kpɔ ɖa, Yehowa te bubu la wò.” 12 Bileam ɖo eŋu na Balak be: “Ðe nyemegblɔ na ame siwo nèdɔ ɖe gbɔnye be, 13 ‘Ne Balak atsɔ eƒe xɔ si klosalo kple sika yɔ fũu nam hã la, nyemate ŋu ada Yehowa ƒe se dzi awɔ nyui alo vɔ̃ aɖeke le ɖokuinye si o. Nya si Yehowa agblɔ nam la koe magblɔ’ oa?+ 14 Azɔ metrɔ yina mía de. Na magblɔ nu si dukɔ sia ava wɔ wò dukɔ la le ŋkeke siwo gbɔna me la na wò.” 15 Eye wòdo hamelo sia be:+ “Bileam, Beor vi ƒe numegbee nye esi,Ŋutsu si ƒe ŋkuwo le ʋuʋu ɖi la ƒe gbee nye esi,+ 16 Ame si le Mawu ƒe nyawo sem la ƒe gbe,Ame si dze si Dziƒoʋĩtɔ la,Ekpɔ Ŋusẽkatãtɔ la ƒe ŋutegaEsime wòtsyɔ mo anyi eye eƒe ŋkuwo le te: 17 Makpɔe, gake menye fifia o;Makpɔe, gake menye enumake o. Ɣletivi+ aɖe ado tso Yakob me,Fiatikplɔ+ aɖe ado tso Israel me.+ Agbã ŋgo na Moab,*+Eye wòakaka ta le zinyèlawo katã nu. 18 Woaxɔ Edom,+Ɛ̃, Seir+ azu eƒe futɔwo tɔ,+Ne Israel ɖe eƒe ŋusẽ fia. 19 Ame aɖe ado tso Yakob me aɖu futɔwo dzi,+Eye wòatsrɔ̃ ame siwo katã kpɔtɔ ɖe dua me.” 20 Esi wòtrɔ kpɔ Amalek la, egayi eƒe hameloa dzi be: “Amalek ye nye gbãtɔ le dukɔwo dome,+Ke mlɔeba ava tsrɔ̃.”+ 21 Esi wòtrɔ kpɔ Kenitɔwo+ la, egayi eƒe hameloa dzi be: “Èna wò aƒe li ke sesĩe, eye nètu wò nɔƒe ɖe agakpe dzi. 22 Ke ame aɖe ava tɔ dzo Kain. Ɣeyiɣi didi kae gasusɔ hafi Asiria naɖe aboyo wò?” 23 Eye wògayi eƒe hameloa dzi be: “Baba! Ame kae atsi agbe ne Mawu wɔ nu sia? 24 Tɔdziʋuwo atso Kitim ƒuta,+Eye woawɔ fu Asiria,+Ɛ̃, woawɔ fu Eber. Ke eya hã atsrɔ̃ keŋkeŋ.” 25 Emegbe Bileam+ tso hetrɔ dzo yi enɔƒe. Eye Balak hã lé eƒe mɔ.\n^ Alo, “agbã tonuƒui na Moab.”